1 Samuel 4 | Intanɛt So Bible| Wiase Foforɔ Nkyerɛaseɛ\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Belgian French Sign Language Bengali Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish French French Sign Language Ga Galician Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Kosraean Latvian Lingala Lithuanian Luganda Lunda Luo Luvale Macedonian Madagascar Sign Language Malagasy Malawi Sign Language Malay Malayalam Malaysian Sign Language Maltese Marathi Maya Mexican Sign Language Motu Mozambican Sign Language Myanmar Navajo Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Pennsylvania German Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Huallaga Huánuco) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Singapore Sign Language Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Xavante Xhosa Yoruba Zambian Sign Language Zimbabwe Sign Language Zulu\nSamuel Nhoma a Edi Kan 4:1-22\nFilistifo no gyee Adaka no (1-11)\nEli ne ne mma wuwui (12-22)\n4 Enti Samuel kɔɔ so kasa kyerɛɛ Israel nyinaa. Na Israel kɔe sɛ wɔrekohyia Filistifo ne wɔn akɔko, na wɔkɔsoɛɛ baabi a ɛbɛn Ebeneser; Filistifo no nso kɔsoɛɛ Afek. 2 Filistifo asraafo boaa wɔn ho ano kohyiaa Israel, na Israelfo dii nkogu wɔ Filistifo anim ma wokunkum mmarima bɛyɛ 4,000 wɔ akono. 3 Bere a ɔman no san baa asoɛe hɔ no, Israel mpanyimfo no kae sɛ: “Adɛn nti na nnɛ Yehowa ama yɛadi nkogu* wɔ Filistifo anim yi?+ Momma yɛnkɔfa Yehowa apam adaka no mfi Silo mmra yɛn nkyɛn,+ na ennye yɛn mfi yɛn atamfo nsam.” 4 Enti ɔman no somaa mmarima kɔɔ Silo sɛ wɔnkɔfa asafo Yehowa a ɔte kerubim so*+ no apam adaka no mmra. Ná Eli mma mmarima baanu no, Hofni ne Finehas,+ nso wɔ nokware Nyankopɔn no apam adaka no ho. 5 Bere a Yehowa apam adaka no beduu asoɛe hɔ ara pɛ, Israelfo nyinaa bɔɔ ose kɛse maa asaase wosowee. 6 Filistifo no nso tee osebɔ no, na wobisae sɛ: “Osebɔ bɛn na ɛrekɔ so wɔ Hebrifo asoɛe hɔ no?” Akyiri yi, wɔtee sɛ Yehowa Adaka no na wɔde aba asoɛe hɔ. 7 Filistifo no suroe, na wɔkae sɛ: “Onyankopɔn aba asoɛe hɔ!”+ Ɛnna wɔkae sɛ: “Asɛm ato yɛn, efisɛ biribi sɛɛ nsii da! 8 Asɛm ato yɛn! Hena na obegye yɛn afi otumfo Nyankopɔn yi nsam? Onyankopɔn yi na okunkum Egyptfo bebree wɔ sare no so no.+ 9 Mo Filistifo, munnya akokoduru, monyɛ mmarima na moansom Hebrifo no sɛnea wɔasom mo no;+ monyɛ mmarima na monko!” 10 Enti Filistifo no koe, na Israel dii nkogu+ maa obiara guan kɔɔ ne ntamadan mu. Nnipa a wowuwui no, na wɔdɔɔso paa; Israel asraafo* 30,000 na wowuwui. 11 Afei wogyee Onyankopɔn Adaka no, na Eli mma baanu no, Hofni ne Finehas nso wuwui.+ 12 Saa da no, Benyamini bi fi akono hɔ tuu mmirika baa Silo; ná wasuan n’ataade mu de dɔte agu ne tirim.+ 13 Bere a ɔbarima no bedui no, na Eli te agua so wɔ kwankyɛn retwɛn, efisɛ nokware Nyankopɔn no Adaka no+ nti, na ne yam hyehye no. Ɔbarima no kɔbɔɔ amanneɛ wɔ kurow no mu, na kurow no mufo nyinaa maa wɔn nne so sui. 14 Bere a Eli tee osũ no, obisae sɛ: “Dede bɛn na ɛrekɔ so yi?” Ɔbarima a ɔde nkra no bae no yɛɛ ntɛm kɔbɔɔ Eli amanneɛ. 15 (Ná Eli adi mfe 98, na na n’ani gu so kwa, efisɛ na onhu ade.)+ 16 Ɛnna ɔbarima no ka kyerɛɛ Eli sɛ: “Mene nea ofi akono bae no; ɛnnɛ yi ara na miguan fii akono bae.” Enti obisaa no sɛ: “Me ba, asɛm bɛn na asi?” 17 Na ɔbarima a ɔde nkra no bae no buae sɛ: “Israel aguan wɔ Filistifo anim, na ɔman no adi nkogu kɛse;+ wo mma mmarima baanu no, Hofni ne Finehas, awuwu,+ na nokware Nyankopɔn no Adaka no nso, wɔagye.”+ 18 Saa bere no, na Eli te kurow pon no ano, na bere a ɔtee nokware Nyankopɔn no Adaka no ho asɛm ara pɛ, ɔtew kɔɔ n’akyi wɔ n’agua so kɔhwee fam, na ne kɔn mu bui ma owui, efisɛ na wabɔ akwakoraa, na na ne mu nso yɛ duru. Ná wayɛ Israel temmufo mfe 40. 19 Ná n’asebea a ɔyɛ Finehas yere nyem, na na n’awo reyɛ adu. Bere a ɔbea no tee sɛ wɔagye nokware Nyankopɔn no Adaka no, na n’asebarima ne ne kunu nso awuwu no, awo kaa no amonom hɔ ara, enti ɔkotowee na ɔwoe. 20 Bere a wɔregye no awo no, na ɔrewu, na mmea a wogyinagyina ne nkyɛn no kae sɛ: “Nsuro, efisɛ woawo ɔbabarima.” Nanso wammua, na wamfa n’adwene ankɔ so.* 21 Mmom ɔtoo abofra no din Ikabod,*+ na ɔkae sɛ: “Anuonyam afi Israel akodi baabi.”+ Nokware Nyankopɔn no Adaka a wɔagye ne nea ɛtoo n’asebarima ne ne kunu nti na ɔkaa saa.+ 22 Ɔkae sɛ: “Anuonyam afi Israel akodi baabi, efisɛ wɔagye nokware Nyankopɔn no Adaka no.”+\n^ Nt., “Adɛn nti na Yehowa adi yɛn so nkonim yi?”\n^ Ebetumi nso akyerɛ, “kerubim ntam.”\n^ Anaa “asraafo a wɔnam fam.”\n^ Anaa “wamfa ne koma ankɔ so.”\n^ Ɛkyerɛ, “Anuonyam No Wɔ He?”


W’anom Asɛm—‘Ɛyɛ Yiw San Yɛ Dabi’? | Adesua\nAbusuafo a Wonnye Nni—Wobɛyɛ Dɛn Aka Wɔn Koma?\n‘Pa Wo Ho Akyi’\nYɛbɛyɛ Dɛn De Anigye Asom Yehowa?\nAbusua Som—Wobɛyɛ Dɛn Ama Ayɛ Anika?\nDi Nkwakoraa ne Mmerewa Ni\nNea Yɛbɛyɛ De Ahwɛ Nkwakoraa ne Mmerewa\nW’anom Asɛm—‘Ɛyɛ Yiw San Yɛ Dabi’?\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Ndebele Ndonga Nepali Norwegian Nyaneka Nzema Oromo Ossetian Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Tzotzil Ukrainian Urdu Uzbek Venda Vietnamese Wallisian Waray-Waray Wolaita Xhosa Yoruba Zulu\nƆwɛn-Aban—Nea Adesua Nsɛm Wom | March 2014\nW’anom Asɛm—‘Ɛyɛ Yiw San Yɛ Dabi’?\nWo de, yɛnhwɛ asɛm yi: Asafo mu panyin bi a ɔyɛ Ayaresabea Ntam Nkitahodi Boayikuw muni ne onua aberantewa bi hyehyɛe sɛ wɔbɛkɔ asɛnka Kwasida anɔpa. Saa anɔpa no ara na onua bi frɛɛ ɔpanyin no wɔ telefon so sɛ ne yere anya kar akwanhyia ma wɔde no akɔto ayaresabea. Onua no ka kyerɛɛ ɔpanyin no sɛ ɔmmoa no mma onnya dɔkota a ɔbɛhwɛ no a ɔremma no mogya. Ná ɛyɛ owuo asɛm, enti ɔpanyin no twaa ɔne aberante no nhyehyɛe no mu sɛnea ɛbɛyɛ a obetumi akɔboa abusua a wɔn ho aka no.\nHwɛ tebea yi nso: Ɛna bi a ɔyɛ ɔbaatankoro wɔ mmofra baanu. Awarefo bi a ɔne wɔn wɔ asafo mu too nsa frɛɛ wɔn sɛ wɔmmra wɔn fie anwummere bi na wonnidi wɔn ho nkɔmmɔ. Bere a maame no bɔɔ ne mma no amanneɛ no, ɛyɛɛ wɔn dɛ papa. Enti wɔn yam a anka saa da no adu. Nanso ade rebɛkye ma wɔakɔ no, awarefo no ka kyerɛɛ maame no sɛ biribi abɛbom enti ɛremma so. Akyiri yi maame no huu nea enti a awarefo no twaa nhyehyɛe no mu. Sɛɛ bere a awarefo no too nsa frɛɛ wɔn no, awarefo no nnamfo bi nso ka kyerɛɛ wɔn sɛ saa anwummere no ara wɔmmra wɔn fie.\nKristofo de, yɛka asɛm biara a ɛsɛ sɛ yedi so. Ɛnsɛ sɛ yɛka “yiw” nnɛ, ɔkyena na adan “dabi.” (2 Kor. 1:18) Nanso nhwɛso abien a yɛaka ho asɛm no ma yehu sɛ tebea biara ne n’asɛm. Ɛtɔ da a yebetumi ne obi ayɛ nhyehyɛe bi, nanso wobɛhwɛ na biribi abɛbom prɛko pɛ a woyɛ ho hwee a ɛnyɛ yiye. Enti twa ara na etwa sɛ wotwam. Biribi saa too ɔsomafo Paulo.\nWƆBƆƆ PAULO SOBO SƐ ONSI PI\nAfe 55 Y.B. mu no, na Paulo asɛmpatrɛw akwantu a ɛto so abiɛsa de no akopue Efeso. Ɔwɔ hɔ no, ɔyɛe sɛ obetwa Aegean Po no akɔ Korinto na wafi hɔ akɔ Makedonia. Ɔyɛɛ n’adwene sɛ ɔresan aba Yerusalem a, ɔbɛsan akɔsra Korinto asafo no. Ebia na ɔrefa hɔ akogye akyɛde akɔma anuanom wɔ Yerusalem. (1 Kor. 16:3) Yehu eyi wɔ 2 Korintofo 1:15, 16. Paulo kae wɔ hɔ sɛ: “Ahotoso yi na na mewɔ bere a mebɔɔ me tirim sɛ anka mɛba mo nkyɛn no, na moanya anigye ne mprenu so, na misi mo nkyɛn a mafa so akɔ Makedonia, na mafi Makedonia asan aba mo nkyɛn bio, na moagya me kwan kakra ama makɔ Yudea.”\nƐbɛyɛ sɛ na Paulo adi kan akyerɛw Korintofo no aka n’akwantu ho nhyehyɛe akyerɛ wɔn. (1 Kor. 5:9) Nanso bere a ɔkyerɛw saa krataa no, ankyɛ na Kloe fiefo yii no asotiw sɛ akasakasa denneennen asɔre wɔ asafo no mu. (1 Kor. 1:10, 11) Enti Paulo yɛe sɛ ɔbɛsesa ne nhyehyɛe, na ɛno akyi no ɔkyerɛw Korintofo Nhoma a Edi Kan no. Paulo de afotu ne nteɛso maa wɔn te sɛ nea agya bi ne ne mma rekasa. Ɔsan nso ka kyerɛɛ wɔn sɛ wasesa n’akwantu nhyehyɛe; obedi kan akɔ Makedonia ansa na waba Korinto.—1 Kor. 16:5, 6. *\nƐbɛyɛ sɛ bere a anuanom a wɔwɔ Korinto nsa kaa Paulo krataa no, ebinom a wɔayɛ wɔn ho “asomafo ahotefo” wɔ asafo no mu bɔɔ Paulo sobo sɛ onsi pi, ɔka asɛm a onni so. Paulo nso yii wɔn ano sɛ: “Bere a mebɔɔ me tirim saa no, so mede nsɛm dii agoru? Anaasɛ me tirim a mebɔ no, mebɔ no honam mu, na ama m’asɛm ayɛ ‘Yiw, Yiw’ ne ‘Dabi, Dabi’?”—2 Kor. 1:17; 11:5.\nYɛhwɛ Paulo asɛm yi a, yebetumi aka paa sɛ na ɔde ‘nsɛm redi agoru’ anaa? Dabida! Sɛ yɛka sɛ obi de ‘asɛm di agoru’ a, nea ɛkyerɛ ankasa ne sɛ onsi pi, yɛmfa n’asɛm nyɛ asɛm, efisɛ ɔka asɛm a onni so. Paulo bisaa wɔn sɛ, “me tirim a mebɔ no, mebɔ no honam mu?” Anka ɛsɛ sɛ saa asɛm no ma Kristofo a wɔwɔ Korinto no hu sɛ Paulo nyɛ obi a ɔka asɛm nnɛ, ɔkyena na wasesa n’ano. Enti wansesa ne nhyehyɛe no kɛkɛ.\nPaulo ma wohui sɛ sobo no nni nnyinaso biara. Ɔkyerɛw sɛ: “Onyankopɔn yɛ ɔnokwafo ma enti yɛn asɛm a yɛka kyerɛɛ mo no, yɛnka Yiw nka Dabi.” (2 Kor. 1:18) Nokwasɛm ne sɛ, anuanom a wɔwɔ Korinto no ara yiyedi nti na Paulo sesaa n’akwantu nhyehyɛe no. Paulo kae wɔ 2 Korintofo 1:23 sɛ “nea ɛbɛyɛ a mo werɛ renhow pii nti na minnya mmaa Korinto no.” Nea ɛwom ne sɛ na ɔpɛ sɛ wonya kwan toto nneɛma yiye ansa na watu ne nan asi hɔ. Bere a Paulo wɔ Makedonia no, Tito bɔɔ no amanneɛ sɛ ne krataa no kaa anuanom koma paa ma wɔanu wɔn ho ayɛ nsakrae fɛfɛɛfɛ. Eyi ara na na Paulo rehwɛ kwan, enti ɛmaa n’ani gyei paa.—2 Kor. 6:11; 7:5-7.\nYƐKA “AMEN” KYERƐ ONYANKOPƆN\nSɛ yɛhwɛ sobo a asomafo atorofo no bɔɔ Paulo a, nea wɔrekyerɛ ara ne sɛ ɔyɛ obi a onni n’asɛm so. Sɛ saa na ɛte a, ɛnde na n’asɛnka adwuma no nso nyɛ nokware. Nanso Paulo kaee Korintofo no sɛ waka Yesu Kristo ho asɛm akyerɛ wɔn. Ɔkae sɛ: “Onyankopɔn Ba Kristo Yesu a me ne Silwano ne Timoteo, kaa ne ho asɛm mo mu no ammɛyɛ Yiw ne Dabi, na mmom Yiw abɛyɛ Yiw wɔ ne fam.” (2 Kor. 1:19) Ná Yesu Kristo a Paulo di n’anammɔn akyi no asɛm nyɛ nokware anaa? Yɛrentumi nka saa. Yesu asetenam ne ne som adwuma mu nyinaa, ɔkaa nokware; wɔanhu nkontomposɛm biara wɔ n’anom. (Yoh. 14:6; 18:37) Ná Yesu nkyerɛkyerɛ yɛ nokware turodoo, na ɛno ara bi nso na Paulo kyerɛkyerɛe. Sɛ saa a, ɛnde na Paulo asɛnka no yɛ nokware.\nNokwasɛm ne sɛ Yehowa ne “nokware Nyankopɔn” no. (Dw. 31:5) Paulo foaa saa asɛm no so. Ɔkyerɛwee sɛ: “Onyankopɔn bɔhyɛ dodow nyinaa nam [Kristo] so ayɛ Yiw.” Bere a Yesu wɔ asase so no, odii nokware wɔ biribiara mu. Eyi si so dua pɔ sɛ Yehowa bɔhyɛ biara bɛbam. Paulo toaa so sɛ: “Ɛnam [Yesu] so na yɛka ‘Amen’ kyerɛ Onyankopɔn de hyɛ no anuonyam.” (2 Kor. 1:20) Yesu ne “Amen,” kyerɛ sɛ ɔno na ɔma yenya awerɛhyem sɛ Yehowa Nyankopɔn bɔhyɛ biara bɛbam.\nYehowa ne Yesu ka nokware bere nyinaa, na Paulo suasuaa wɔn, enti na odi n’asɛm so. (2 Kor. 1:19) Ná ɔnyɛ obi a ɔde asɛm di agoru. Enti yɛbɛka a, na ɔnhyɛ bɔ “honam mu.” (2 Kor. 1:17) Mmom na ‘ɔnantew honhom mu.’ (Gal. 5:16) Ɔne afoforo redi nsɛm a, na osusuw wɔn ho yiye. Anokwa, na ne Yiw yɛ Yiw!\nWO YIW YƐ YIW ANAA?\nNnipa a wɔmfa Bible mmɔ wɔn bra deɛ wɔhyɛ bɔ a, nea ehia ara ne sɛ wɔanya baabi a ɛhɔ yɛ dɛ anaa asɛm ketewaa bi asi na wɔabu bɔhyɛ no so. Ɛnnɛ nkurɔfo yɛ adwuma ho nhyehyɛe a, wonni so. Wɔkyerɛw adwuma no ho nhyehyɛe to hɔ koraa a, ɛnka huu mma wɔn. Aware mpo anya ne deɛ. Nkurɔfo mmu aware sɛ nnipa baanu ntam apam a ɛsɛ sɛ wodi so afebɔɔ. Ɛnnɛ, nnipa gyae aware sɛ biribi. Eyi nyinaa kyerɛ sɛ nnipa pii bu aware sɛ biribi a yɛka hwɛ kɛkɛ; sɛ ɛnyɛ wo dɛ a na woapɛ wo baabi atena.—2 Tim. 3:1, 2.\nWo nso ɛ? Wo Yiw yɛ Yiw anaa? Sɛnea yɛkae mfiase no, ɛtɔ da a na yɛne obi ayɛ nhyehyɛe bi, nanso wobɛhwɛ na biribi abɛbɔ mu prɛko pɛ, enti twa ara na ɛsɛ sɛ yetwa nhyehyɛe no mu. Ɛnyɛ sɛ nhyehyɛe no nhia wo, na mmom tebea no na worentumi nyɛ ho hwee. Nanso eyi nkyerɛ sɛ, sɛ Kristoni hyɛ obi bɔ a, ɛsɛ sɛ obu no adewa. Mmom ɔbɛyɛ nea obetumi biara adi so. (Dw. 15:4; Mat. 5:37) Obi yɛ saa a, nkurɔfo bu no sɛ ɔyɛ ɔnokwafo, obi a wobetumi de wɔn werɛ ahyɛ ne mu. (Efe. 4:15, 25; Yak. 5:12) Sɛ nkurɔfo hu sɛ wudi nokware wɔ nneɛma nketenkete mpo mu a, ɛrenyɛ den sɛ wɔbɛyɛ aso atie wo bere a woreka Onyankopɔn Ahenni ho asɛmpa akyerɛ wɔn no. Ɛnde, momma yɛn nyinaa nhwɛ sɛ yɛn Yiw yɛ Yiw ampa!\n^ nky. 7 Ampa-ne-ampa ara bere a Paulo kyerɛw Korintofo Nhoma a Edi Kan no, ankyɛ na ɔfaa Troa kɔɔ Makedonia. Ɛhɔ na ɔkyerɛw Korintofo Nhoma a Ɛto So Abien no. (2 Kor. 2:12; 7:5) Ɛno akyi no, ɔkɔɔ Korinto.\nƆWƐN-ABAN—NEA ADESUA NSƐM WOM March 2014


17 Afei wɔkɔfaa Amfipoli ne Apolonia baa Tesalonika,+ faako a na Yudafo hyiadan bi wɔ no. 2 Na sɛnea Paulo taa yɛ no,+ ɔkɔɔ wɔn nkyɛn wɔ hɔ, na ɔde homeda abiɛsa ne wɔn susuw nsɛm ho fii Kyerɛwnsɛm no mu,+ 3 na ɔkyerɛkyerɛɛ mu de adanse ahorow kyerɛe sɛ na ehia sɛ Kristo hu amane+ na ɔsɔre fi awufo mu,+ na ɔkae sɛ: “Oyi ne Kristo no,+ Yesu a mereka ne ho asɛm kyerɛ mo no.” 4 Ɛno maa wɔn mu binom bɛyɛɛ gyidifo+ na wɔde wɔn ho bataa Paulo ne Silas+ ho, na Helafo dɔm kɛse bi a wɔsom Onyankopɔn ne mmea atitiriw a wɔdɔɔso pii nso yɛɛ saa. 5 Na Yudafo no ani beree,+ na wɔboaboaa nsɛmmɔnedifo bi a wɔwɔ gua so a wɔmpɛ hwee ayɛ ano maa kurow no mu yɛɛ bagyabagya.+ Na wɔtow hyɛɛ Yason+ fie so hwehwɛe sɛ wɔde wɔn bɛbrɛ wɔn a wɔreyɛ basabasa no. 6 Bere a wɔanhu wɔn no, wɔtwee Yason ne anuanom binom kɔmaa kurow no mu atumfoɔ, na wɔteɛteɛɛm sɛ: “Mmarima a wɔadan+ wiase ani no aba ha nso, 7 na Yason agye wɔn aba ne fie. Saa nnipa yi nyinaa sɔre tia Kaesare ahyɛde+ ka sɛ ɔhene foforo bi wɔ hɔ+ a ɔne Yesu.” 8 Nokwarem no, bere a nnipakuw no ne kurow no mu atumfoɔ tee eyinom no, wɔn ani beree; 9 afei bere a wɔmaa Yason ne wɔn a aka no dii agyinam maa wɔn no, wogyaa wɔn. 10 Anadwo+ no ara anuanom no maa Paulo ne Silas kɔɔ Beroia, na wokoduu hɔ no, wɔkɔɔ Yudafo hyiadan mu. 11 Ná eyinom wɔ adwempa sen wɔn a wɔwɔ Tesalonika no, efisɛ wɔde wɔn adwene nyinaa gyee asɛm no, na da biara na wɔhwehwɛ+ Kyerɛwnsɛm+ no mu yiye hwɛ sɛ nsɛm no te saa anaa.+ 12 Ɛnna wɔn mu pii bɛyɛɛ gyidifo, na Helafo mmea ne mmarima atitiriw+ a wɔdɔɔso pii nso yɛɛ saa. 13 Nanso bere a Yudafo a wofi Tesalonika no tee sɛ Paulo aka Onyankopɔn asɛm wɔ Beroia nso no, wɔbaa hɔ nso betutu guu ɔmanfo no asom+ hwanyan+ wɔn. 14 Ɛhɔ ara na anuanom gyaa Paulo kwan koduu po no so nohoa;+ na Silas ne Timoteo de, wɔtenaa hɔ. 15 Nanso, wɔn a wokogyaa Paulo kwan no de no koduu Atene, na bere a ɔkraa wɔn sɛ wɔnka nkyerɛ Silas ne Timoteo+ sɛ wɔmmra ne nkyɛn ntɛm so no, wofii hɔ kɔe. 16 Bere a na Paulo retwɛn wɔn wɔ Atene a ohui sɛ ahoni ahyɛ kurow no ma no, ɛyɛɛ no ahometew.+ 17 Enti ɔne Yudafo+ ne nnipa a aka a wɔsom Onyankopɔn no susuw nsɛm ho wɔ hyiadan no mu, na da biara na ɔkɔ wɔn a obenya wɔn no nso nkyɛn wɔ gua so.+ 18 Nanso Epikurofo ne Stoafo nyansapɛfo+ bi ne no dii anobaabae, na ebinom kae sɛ: “Dɛn na kasatenten wura yi pɛ sɛ ɔkyerɛ koraa yi?”+ Ebinom nso se: “Gyama ɔka ananafo anyame ho asɛm.” Efisɛ na ɔreka Yesu ne owusɔre no ho asɛmpa.+ 19 Enti wɔkyeree no de no kɔɔ Areopago asɛnnibea kae sɛ: “Wubetumi ama yɛahu nkyerɛkyerɛ foforo+ a worekyerɛkyerɛ yi mu? 20 Efisɛ woreka nsɛm bi a ɛyɛ foforo koraa wɔ yɛn asom. Enti yɛpɛ sɛ yehu nea nsɛm yi kyerɛ.”+ 21 Nokwarem no, sɛ Atenefo ne ahɔho a wɔabɛsoɛ hɔ no nya bere a, nea wɔde yɛ ara ne sɛ wɔbɛka anaa wobetie asɛm foforo. 22 Afei Paulo sɔre gyinaa Areopago+ no mfinimfini kae sɛ: “Atene mmarima, mahu sɛ ɛkame ayɛ sɛ ade nyinaa mu no mopɛ nyamesom+ sen afoforo. 23 Sɛ nhwɛso no, bere a meretwam a mehwɛɛ nneɛma a mosom no, mihuu afɔremuka bi a wɔakyerɛw ho ‘Ɛyɛ Onyame Bi a Wonnim No Dea.’ Enti nea mosom no a munnim no no, ɔno ara na mereka ne ho asɛm akyerɛ mo. 24 Onyankopɔn a ɔyɛɛ wiase ne nea ɛwɔ mu nyinaa no, Ɔno ne ɔsoro ne asase Wura,+ enti ɔnte asɔredan a wɔde nsa ayɛ mu,+ 25 na saa ara nso na wɔmfa nnipa nsa nsom no te sɛ nea biribi hia no,+ efisɛ ɔno na ɔma nnipa nyinaa nkwa+ ne ahome+ ne nneɛma nyinaa. 26 Na ɔyɛɛ nnipa aman+ nyinaa fii onipa biako+ mu sɛ wɔntena asase nyinaa so,+ na ɔhyɛɛ mmere too hɔ+ de ahye nso totoo nnipa tenabea,+ 27 na wɔapɛ Onyankopɔn akyi kwan,+ ahwehwɛ no denneennen kosi sɛ wobehu no,+ nanso nokwasɛm ne sɛ ɔne yɛn mu biara ntam nware. 28 Na ɛnam no so na yɛwɔ nkwa na yɛkeka yɛn ho na yɛwɔ hɔ,+ na mo mu anwensɛm akyerɛwfo+ bi mpo aka sɛ, ‘Yɛn nso yɛyɛ ne mma.’ 29 “Enti, bere a yehu sɛ yɛyɛ Onyankopɔn asefo+ no, ɛnsɛ sɛ yesusuw sɛ Tweaduampɔn+ no te sɛ sika anaa dwetɛ anaa ɔbo, anaa adwini bi a onipa de n’adwene adi anaa wabɔ ne tirim ayɛ.+ 30 Nokwarem no, Onyankopɔn buu n’ani guu mmere a na wonnim hwee no so,+ nanso afei ɔreka akyerɛ adesamma a wɔwɔ mmaa nyinaa sɛ obiara nsakra.+ 31 Efisɛ wayi da bi asi hɔ a wabɔ ne tirim sɛ ɔnam ɔbarima bi a wapaw no so bebu asase atɛn+ wɔ trenee mu, na wanyan+ no afi awufo mu de ayɛ nnyinasode ama nnipa nyinaa.” 32 Na bere a wɔtee owusɔre ho asɛm no, ebinom fii ase dii fɛw,+ na ebinom nso kae sɛ: “Yebetie wo eyi ho bio bere foforo nso.” 33 Ɛnna Paulo fii wɔn mu kɔe, 34 nanso mmarima bi de wɔn ho bɔɔ no bɛyɛɛ gyidifo; wɔn mu binom ne Dionisio a ɔyɛ Areopago+ bagua no temmufo, ne ɔbea bi a wɔfrɛ no Damari, ne afoforo a wɔka wɔn ho.


1 Samuel 31 NVI-PT - 1 Samuel 31 AKCB\n1Afei, Filistifo no ko tiaa Israel. Israelfo no guanee wɔ wɔn anim, na wokunkum pii wɔ Gilboa bepɔw so. 2Filistifo no kɔɔ Saulo ne ne mmabarima so, kunkum wɔn mu baasa a ɛyɛ Yonatan, Abinadab ne Malki-Sua. 3Ɔko no mu yɛɛ den wɔ baabi a na Saulo wɔ hɔ. Filistifo agyantowfo no bɛn no, na wopiraa no kɛse pa ara.\n4Saulo fi yaw mu ka kyerɛɛ nʼakodekurafo no se, “Twe wʼafoa no, na fa wɔ me, na wɔn a wontwaa twetia no amfa wɔn afoa ammɛwɔ me, angu mʼanim ase.”\nNa nʼakodekurafo no suroo sɛ ɔbɛyɛ saa. Enti Saulo twee ɔno ankasa afoa sinaa ne ho wɔ so. 5Bere a nʼakodekurafo no huu sɛ wawu no, ɔno nso sinaa ne ho wɔ nʼankasa afoa no so, na owu kaa ne ho. 6Enti Saulo ne ne mma mmarima baasa, nʼakodekurafo ne nʼakofo nyinaa totɔɔ saa da no.\n7Bere a Israelfo a wɔwɔ Yesreel bon no fa baabi ne Yordan agya no huu sɛ Israel asraafo no adi nkogu, na Saulo nso ne ne mmabarima no nso atotɔ no, wogyaw wɔn nkurow hɔ guanee. Na Filistifo no bɛtenaa hɔ.\n8Ade kyee a Filistifo koyiyii atɔfo no ho no, wohuu Saulo ne ne mmabarima baasa no amu wɔ Gilboa bepɔw so. 9Enti wotwaa Saulo ti, yiyii nʼakode nyinaa. Afei, wɔbɔɔ Saulo wu no dawuru wɔ wɔn abosomfi, ne ɔman no mu nyinaa. 10Wɔde nʼakode no koguu Astoret nsɔree so, na wɔkyekyeree nʼamu no fam kuropɔn Bet-San fasu ho.\n11Na Yabes Gileadfo tee nea Filistifo ayɛ Saulo no, 12wɔn akofo twaa kwan anadwo mu no nyinaa kɔɔ Bet-San kɔfaa Saulo ne ne mmabarima baasa no amu fii ɔfasu no ho. Wɔde kɔɔ Yabes bɛhyew wɔn. 13Afei, wɔfaa wɔn nnompe kɔkoraa no odum dua no ase wɔ Yabes, na wodii mmuada nnanson.\nAKCB : 1 Samuel 31


Abɔfo a Bible ka wɔn ho asɛm\nKENKAN WƆ Abbey Abui Acholi Alur American Sign Language Amharic Angolan Sign Language Arabic Armenian Ateso Attié Azerbaijani Azerbaijani (Cyrillic) Bassa (Cameroon) Bassa (Liberia) Batak (Karo) Batak (Simalungun) Batak (Toba) Betsimisaraka (Southern) Bislama Bolivian Sign Language Boulou Bété Cambodian Chavacano Chichewa Chitonga Chitonga (Malawi) Chitonga (Zimbabwe) Chitumbuka Chiyao Chokwe Chopi Chuabo Cibemba Cinyanja Colombian Sign Language Cuban Sign Language Damara Dangme Douala Dusun Efik English Estonian Ewe Fante Fijian Fon French Ga Guarani Guarani (Bolivia) Gun Guéré Haitian Creole Hausa Herero Hindi Hunsrik Iban Ibinda Igbo Indian Sign Language Irish Javanese Jula Kabuverdianu Kannada Karen (S'gaw) Khana Kikamba Kikaonde Kikongo Kikuyu Kimbundu Kinyarwanda Kipende Kirghiz Kirundi Kisonge Kongo Korean Kpelle Krio Kurdish Kurmanji Kwangali Kwanyama Kyangonde Lamba Lhukonzo Lingala Lomwe Luganda Lunda Luo Macua Malagasy Malayalam Maltese Mambwe-Lungu Marathi Mauritian Creole Mazahua Mbunda Meru Moore Myanmar Navajo Ndau Ndebele Ndonga Ngangela Nias Nigerian Pidgin Nyungwe Nzema Okpe Oromo Otetela Ponapean Portuguese Portuguese (Portugal) Quechua (Ayacucho) Quichua (Imbabura) Romanian Romany (Eastern Slovakia) Romany (Macedonia) Romany (Macedonia) Cyrillic Romany (Southern Greece) Runyankore Russian Rutoro Samoan Sango Sena Sepedi Seychelles Creole Sidama Silozi Sinhala Spanish Sranantongo Sunda Swahili Swati Tahitian Tajiki Talian Tamil Tandroy Thai Thai Sign Language Tigrinya Tiv Tongan Tshwa Turkish Twi Ukrainian Umbundu Urdu Urhobo Uruund Vezo Vietnamese Wallisian Wolaita Yacouba Zande Zulu\n1. Adɛn nti na ehia sɛ yesua ɔsoro abɔfo ho ade?\nYEHOWA wɔ abusua, na ɔpɛ sɛ wuhu n’abusua no yiye. Ɔsoro abɔfo ka n’abusua no ho. Bible frɛ wɔn “Onyankopɔn mma.” (Hiob 38:7) Abɔfo no adwuma ne sɛn? Dɛn na wɔyɛ maa nnipa wɔ tete mmere mu? Dɛn na wobetumi ayɛ aboa yɛn nnɛ?—Hwɛ Nsɛm Bi Mu Nkyerɛkyerɛmu 8.\n2. Ɛyɛɛ dɛn na abɔfo bae? Wɔn dodow yɛ sɛn?\n2 Ɛsɛ sɛ yehu nea ɛyɛe a abɔfo bae. Kolosefo 1:16 bɔ yɛn amanneɛ sɛ bere a Yehowa bɔɔ Yesu wiei no, ɔnam no so “bɔɔ nneɛma a aka nyinaa wɔ soro ne asase so” a abɔfo nso ka ho. Abɔfo no dodow yɛ sɛn? Bible ka sɛ wɔn dodow yɛ mpempem huhaa.—Dwom 103:20; Adiyisɛm 5:11.\n3. Dɛn na Hiob 38:4-7 ma yehu fa abɔfo ho?\n3 Bible san ma yehu sɛ Yehowa dii kan bɔɔ abɔfo ansa na ɔrebɔ asase. Bere a Onyankopɔn bɔɔ asase wiei a abɔfo no hui no, dɛn na wɔyɛe? Hiob nhoma no bɔ yɛn amanneɛ sɛ wɔbɔɔ ose. Na wɔn nyinaa ayɛ baako resom Yehowa.—Hiob 38:4-7.\nABƆFO BOA ONYANKOPƆN NKURƆFO\n4. Yɛyɛ dɛn hu sɛ abɔfo dwen nnipa ho?\n4 Efi tete na abɔfo ani agye nnipa ho. Nea Yehowa pɛ sɛ ɔyɛ ma nnipa ne nea ɔbɛyɛ wɔ asase so no nso da wɔn koma so. (Mmebusɛm 8:30, 31; 1 Petro 1:11, 12) Enti bere a Adam ne Hawa sɔre tiaa Onyankopɔn no, ɛbɛyɛ sɛ ɛyɛɛ abɔfo no yaw paa. Ɛnnɛ mpo deɛ, wɔn awerɛhow no bɛkyɛn, efisɛ nnipa dodow no ara na wɔreyɛ Yehowa so asoɔden. Nanso sɛ ɔbɔnefo bi sesa n’akwan na ɔsan ba Onyankopɔn nkyɛn a, abɔfo no ani gye. (Luka 15:10) Sɛ obi som Onyankopɔn a, abɔfo no nsi no fam koraa. Yehowa nam abɔfo no so bɔ n’asomfo a wɔwɔ asase so no ho ban na ɔboa wɔn. (Hebrifo 1:7, 14) Ma yɛnhwɛ ɛho nhwɛso.\n“Me Nyankopɔn asoma ne bɔfo ma wabemuamua agyata no ano.”—Daniel 6:22\n5. Dɛn na abɔfo yɛ boaa Onyankopɔn asomfo wɔ tete bere mu?\n5 Ansa na Yehowa resɛe Sodom ne Gomora no, ɔsomaa abɔfo mmienu ma wokoyii Lot ne n’abusua fii hɔ. (Genesis 19:15, 16) Mfe pii akyi no, wɔtow odiyifo Daniel too gyata amoa mu, nanso hwee anyɛ no, efisɛ ‘Onyankopɔn somaa ne bɔfo ma okomuamuaa agyata no ano.’ (Daniel 6:22) Bere foforo nso, wɔde ɔsomafo Petro too afiase; ɛno nso Yehowa maa ɔbɔfo koyii no. (Asomafo Nnwuma 12:6-11) Saa ara na bere a Yesu wɔ asase so no, abɔfo boaa no. Bere a Yesu bɔɔ asu wiei pɛ, ‘abɔfo bɛsom no.’ (Marko 1:13) Afei nso, aka kakra ama wɔakum Yesu no, ɔbɔfo bi ‘bɛhyɛɛ no den.’—Luka 22:43.\n6. (a) Yɛyɛ dɛn hu sɛ abɔfo boa Onyankopɔn nkurɔfo nnɛ? (b) Nsɛmmisa bɛn na yebesusuw ho?\n6 Ɛnnɛ, nnipa ntumi nhu abɔfo. Nanso nnɛ nyinaa Onyankopɔn ma wɔboa n’asomfo. Bible ka sɛ: “Yehowa bɔfo bɔ wɔn a wosuro no nyinaa ho nsra, na ogye wɔn.” (Dwom 34:7) Adɛn nti koraa na yehia ahobammɔ? Yehia ahobammɔ, efisɛ yɛwɔ atamfo bi a wɔpɛ sɛ wɔsɛe yɛn. Wɔyɛ atamfo bɛn? Ɛyɛɛ dɛn na wɔbɛyɛɛ yɛn atamfo? Adɛn nti na wɔpɛ sɛ wɔsɛe yɛn? Sɛ yebenya nsɛmmisa yi ho mmuae a, gye sɛ yehu nea esii bere a Onyankopɔn bɔɔ Adam ne Hawa no.\nYƐWƆ ATAMFO A YƐMFA YƐN ANI NHU WƆN\n7. Dɛn na Satan adaadaa nnipa ama wɔayɛ?\n7 Yeduu Ti 3 no, yehui sɛ na ɔbɔfo bi pɛ sɛ odi tumi, enti ɔsɔre tiaa Onyankopɔn. Bible frɛ no Satan Ɔbonsam. (Adiyisɛm 12:9) Ná Satan pɛ sɛ abɔde afoforo nso sɔre tia Onyankopɔn. Enti ɔdaadaa Hawa, na efi saa bere no, watumi adaadaa nnipa bebree ama wɔasɔre atia Onyankopɔn. Nanso nnipa bi te sɛ Habel, Enok ne Noa deɛ, wotiee Yehowa.—Hebrifo 11:4, 5, 7.\n8. (a) Ɛbaa no sɛn na ɔsoro abɔfo no bi bɛyɛɛ adaemone? (b) Nsuyiri no bae no, ɛyɛɛ dɛn na abɔfo bɔne no nyaa wɔn ti didii mu?\n8 Noa bere so no, abɔfo bi sɔre tiaa Onyankopɔn, na wofii soro bɛtenaa asase so sɛ nnipa. Adɛn ntia? Bible ma yehu sɛ wɔbaa sɛ wɔrebɛwareware mmea. (Kenkan Genesis 6:2.) Nanso na ɛnyɛ ne kwan so sɛ abɔfo bɛyɛ saa. (Yuda 6) Ná nnipa pii bra asɛe na na wodi amumɔyɛsɛm te sɛ abɔfo bɔne no. Ɛno nti Yehowa de nsuyiri sɛee abɔnefo no fii asase so. Nanso n’asomfo a wotiee no no, ogyee wɔn nkwa. (Genesis 7:17, 23) Ɛbaa saa no, abɔfo bɔne no san kɔɔ soro, enti nsuyiri no anka wɔn. Bible frɛ saa abɔfo bɔne no adaemone. Wɔkɔkaa Satan Ɔbonsam ho, na ɔbɛyɛɛ wɔn panyin anaa sodifo.—Mateo 9:34.\n9. (a) Bere a adaemone no san kɔɔ soro no, dɛn na ɛtoo wɔn? (b) Ade foforo bɛn na yɛrebesusuw ho?\n9 Esiane sɛ abɔfo bɔne no sɔre tiaa Yehowa nti, wamma wɔn kwan amma wɔammɛka n’abusua no ho bio. (2 Petro 2:4) Adaemone no ntumi nnan wɔn ho nnipa te sɛ kan no, nanso wɔda so ara ‘redaadaa asase sofo nyinaa.’ (Adiyisɛm 12:9; 1 Yohane 5:19) Ma yɛnhwɛ akwan a wɔfa so daadaa nnipa.—Kenkan 2 Korintofo 2:11.\nSƐNEA ADAEMONE DAADAA NKURƆFO\n10. Ɔkwan bɛn na adaemone fa so daadaa nkurɔfo?\n10 Adaemone fa akwan pii so daadaa nkurɔfo. Nnipa bi fa akɔmfo anaa nnunsinfo so ne adaemone di nkitaho anaa wɔne wɔn kasa tee. Obi yɛ saa a, na ɔredi ahonhonsɛm. Nanso Bible ka sɛ yɛntwe yɛn ho koraa mfi biribiara a ɛfa ahonhonsɛmdi ho. (Galatifo 5:19-21) Adɛn ntia? Efisɛ sɛnea ɔbɔmmɔfo sum afiri yi mmoa no, saa ara na adaemone nso de nneɛma bi daadaa nkurɔfo nya wɔn.—Hwɛ Nsɛm Bi Mu Nkyerɛkyerɛmu 26.\n11. Dɛn ne abosonkɔm, na adɛn nti na ɛsɛ sɛ yɛtwe yɛn ho fi ho?\n11 Ɔkwan baako a adaemone fa so daadaa nkurɔfo ne abosonkɔm. Nea abosonkɔm kyerɛ ne sɛ obi bɛfa tumi bi so anaa biribi so ahu nea ɛbɛba daakye. Ebinom hwɛ nsoromma mu, ebi nso hwɛ nnipa nsam, ebi hwɛ nkrataa anaa ahwehwɛ mu, na ebi nso kɔ abisa. Nkurɔfo susuw sɛ mfomso biara nni ho. Nanso ɛnte saa koraa, ɛnyɛ biribi a yebetumi de adi agorɔ. Bible kyerɛ sɛ akɔmfo ne adaemone na edi nsawɔso. Asomafo Nnwuma 16:16-18 ka abeawa bi ho asɛm sɛ na “ɔwɔ akɔm honhom,” na na “ɔka daakye nsɛm.” Ɔsomafo Paulo tuu adaemone no fii abeawa no mu, na wantumi anka daakye nsɛm bio.\n12. (a) Adɛn nti na ɛyɛ hu sɛ wobɛfa kwan bi so ne awufo akasa? (b) Amanne biara a ahonhonsɛm bata ho no, Onyankopɔn asomfo twe wɔn ho fi ho. Adɛn ntia?\n12 Ɔkwan foforo bi wɔ hɔ a adaemone fa so daadaa nkurɔfo. Wɔyɛ nneɛma bi a ɛbɛma yɛagye adi sɛ obi wu a na onwui, na yebetumi ne no akasa, na ɔno nso betumi ne yɛn akasa anaa wadi yɛn bɔne. Ebinom wɔ hɔ a, sɛ wɔn biribi wu a, wɔkɔ ɔkɔmfo anaa obi a ose otumi ne awufo kasa nkyɛn. Ɔkɔmfo no ka biribi fa nea wawu no ho kyerɛ wɔn anaa mpo ɔkasa te sɛ nea wawu no. (1 Samuel 28:3-19) Afei nso, obi wu a, amanneɛ pii a nkurɔfo yɛ no, adwene a ɛwɔ akyi ara ne sɛ nea wawu no da so te ase wɔ baabi. Amanneɛ yi bi ne nna a wodi, kunayɛ, apɛsi ne nneɛma foforo a wɔyɛ ma awufo. Ebi nso ne sɛ wosie nea wawu no wie a, na wɔasan abɛbɔ gua. Amanneɛ ahorow yi, sɛ Kristofo tew wɔn ho fi ho a, wɔn abusuafo anaa kuromafo tumi kasa tia wɔn, didi wɔn atɛm. Ɛtɔ da mpo a, wɔmpɛ sɛ wɔne wɔn benya twaka biara. Nanso Kristofo deɛ, wonim sɛ obi wu a na wawu; onni baabiara. Yentumi ne awufo nni nkitaho, na wontumi nni yɛn bɔne. (Dwom 115:17) Hwɛ yiye na wo ne obi a wawu anaa adaemone anni nkitaho. Mfa wo ho nhyɛ adaemone amanne biara mu.—Kenkan Deuteronomium 18:10, 11; Yesaia 8:19.\n13. Ebinom wɔ hɔ a kan na wosuro adaemone, nanso nnɛ ɛte sɛn?\n13 Ade foforo a adaemone yɛ ne sɛ wohunahuna nkurɔfo. Satan ne n’adaemone nim sɛ “bere a aka” ama Onyankopɔn ayi wɔn afi asase so no “yɛ tiaa.” Enti wɔn ani so ayɛ krakra na nsɛmmɔne nko ara na wɔredi. (Adiyisɛm 12:12, 17) Ebinom wɔ hɔ a kan no na wosuro adaemone, nanso seesei wonsuro wɔn bio. Ɛbaa no sɛn?\nKO TIA ADAEMONE NA DI WƆN SO\n14. Sɛ obi ne adaemone di nkitaho a, dɛn na ɔbɛyɛ de atete ne ho sɛnea tete Kristofo no yɛe no?\n14 Bible kyerɛ yɛn sɛnea yebetumi ako atia adaemone na yɛade yɛn ho. Ma yɛnhwɛ nhwɛso bi. Bible ma yehu sɛ ansa na Efesofo bi rebɛyɛ Kristofo no, na wɔne adaemone di nkitaho. Ɛyɛɛ dɛn na wonyaa wɔn ho tetewee? Bible ka sɛ: “Wɔn a wodi asumansɛm no pii de wɔn nhoma ba bɛhyew ma obiara hui.” (Asomafo Nnwuma 19:19) Esiane sɛ na wɔpɛ sɛ wɔbɛyɛ Kristofo nti, wɔhyew nhoma a wɔde yɛ asumansɛm no nyinaa. Ɛnnɛ, obiara a ɔpɛ sɛ ɔsom Yehowa no, saa ara na ɛsɛ sɛ ɔyɛ; sɛ ɔwɔ adaemone ho nneɛma bi a, ɛsɛ sɛ ɔsɛe ne nyinaa. Saa nneɛma no bi ne nhoma ne nkrataa a ɛka nkrabea ho asɛm, video, nnwom, ne agodi ahorow a ahonhonsɛm wom. Ebi nso yɛ ahonhonsɛm ne nyankonne ho mfoni. Anhwɛ a obi bɛka sɛ mfomso biara nni ho na wɔde gyigye wɔn ani kɛkɛ. Bansere ne nsɛbɛ a nkurɔfo de bɔ wɔn ho ban nso ka ho.—1 Korintofo 10:21.\n15. Dɛn bio na ɛsɛ sɛ yɛyɛ na yɛatumi adi Satan ne n’adaemone so nkonim?\n15 Bere a Efesofo no hyew nhoma a wɔde di asumansɛm no, mfe bi akyi na ɔsomafo Paulo kyerɛw krataa kɔmaa Efesofo asafo no. Ɔkae sɛ wɔne “ahonhommɔne dɔm” redi “asi” a ɛkyerɛ sɛ wɔne wɔn ntɔkwaw no mmaa awiei. (Efesofo 6:12) Ɛno ma yehu sɛ na wɔahyew wɔn nhoma no deɛ, nanso na adaemone no ani da so sa wɔn. Enti, dɛn bio na na ɛsɛ sɛ Efesofo no yɛ? Paulo ka kyerɛɛ wɔn sɛ: “Momfa gyidi kyɛm kɛse no a mubetumi de adum ɔbɔnefo no mmɛmma a ɛredɛw no nyinaa.” (Efesofo 6:16) Sɛnea kyɛm bɔ ɔsraani ho ban wɔ ɔko mu no, saa ara na yɛn gyidi betumi abɔ yɛn ho ban. Sɛ yɛde yɛn ho to Yehowa so sɛ ɔmmɔ yɛn ho ban a, yebetumi adi Satan ne n’adaemone so nkonim.—Mateo 17:20.\n16. Yɛbɛyɛ dɛn ama Yehowa mu gyidi a yɛwɔ no mu ayɛ den?\n16 Gyidi a yɛwɔ wɔ Yehowa mu no, yɛbɛyɛ dɛn ahyɛ mu den? Ɛsɛ sɛ yɛkenkan Bible daa na yɛde yɛn ho hyɛ Yehowa nsam ma ɔbɔ yɛn ho ban. Sɛ yɛde yɛn werɛ nyinaa hyɛ Yehowa mu a, Satan ne n’adaemone ntumi nyɛ yɛn hwee.—1 Yohane 5:5.\n17. Dɛn bio na ebetumi abɔ yɛn ho ban afi adaemone ho?\n17 Dɛn bio na na ehia sɛ Kristofo a wɔwɔ Efeso no yɛ? Kurow a wɔte mu no, na ahonhonsɛm nko ara. Enti Paulo ka kyerɛɛ wɔn sɛ: “Mommɔ mpae bere biara.” (Efesofo 6:18) Ná ɛsɛ sɛ wɔsrɛ Yehowa ma ɔbɔ wɔn ho ban bere nyinaa. Yɛn nso ɛ? Ahonhonsɛm atwa yɛn ho ahyia. Enti ehia sɛ yɛsrɛ Yehowa hɔ ahobammɔ na yɛbɔ ne din wɔ yɛn mpaebɔ mu. (Kenkan Mmebusɛm 18:10.) Sɛ yɛkɔ so srɛ Yehowa sɛ onnye yɛn mfi Satan nsam a, Yehowa betie yɛn.—Dwom 145:19; Mateo 6:13.\n18, 19. (a) Yɛbɛyɛ dɛn adi Satan ne n’adaemone so nkonim? (b) Asɛmmisa bɛn na yebenya ho mmuae wɔ ti a edi hɔ no mu?\n18 Sɛ yɛsɛe biribiara a ɛne ahonhonsɛm wɔ twaka, na yɛde yɛn ho to Yehowa so sɛ ɔmmɔ yɛn ho ban a, yebetumi adi Satan ne n’adaemone so nkonim. Ɛnsɛ sɛ yesuro wɔn. (Kenkan Yakobo 4:7, 8.) Tumi a Yehowa wɔ no, ɛnyɛ bi koraa na adaemone wɔ. Yehowa twee wɔn aso wɔ Noa bere so, na akyiri yi ɔbɛsɛe wɔn. (Yuda 6) Mma wo werɛ mmfi sɛ Yehowa nnyaa yɛn mu; ɔma n’abɔfo bɔ yɛn ho ban. (2 Ahemfo 6:15-17) Yebetumi anya awerɛhyem sɛ Yehowa bɛboa yɛn ama yɛadi Satan ne n’adaemone so nkonim.—1 Petro 5:6, 7; 2 Petro 2:9.\n19 Yɛhwɛ sɛnea Satan ne n’adaemone reteetee nnipa no a, adɛn nti na Onyankopɔn nsɛee wɔn? Yebenya asɛm yi ho mmuae wɔ ti a edi hɔ no mu.\nƆKWAN A WOBƐFA SO ADI SATAN NE N’ADAEMONE SO NKONIM\nSɛ wowɔ biribi a wode di ahonhonsɛm anaa wode yɛ nyankonne a, ɛsɛ sɛ wosɛe ne nyinaa\nBɔ Yehowa Nyankopɔn mpae\nNOKWASƐM 1: ƆSORO ABƆFO KA ONYANKOPƆN ABUSUA HO\n“Munhyira Yehowa, n’abɔfo ahoɔdenfo.”—Dwom 103:20\nDɛn na yenim fa abɔfo ho?\nYehowa dii kan bɔɔ abɔfo ansa na ɔrebɔ asase.\nAbɔfo mpempem huhaa na ɛwɔ hɔ.\nNea Yehowa pɛ sɛ ɔyɛ wɔ asase so no, ɛda abɔfo koma so fi tete.\nSɛ obi som Onyankopɔn a, abɔfo no nsi no fam koraa.\nNOKWASƐM 2: ABƆFO BOA ONYANKOPƆN ASOMFO\nDɛn na ɛma yehu sɛ abɔfo boa nnipa?\nGenesis 19:15, 16; Daniel 6:22; Luka 22:43; Asomafo Nnwuma 12:6-11\nAbɔfo boaa Lot, Daniel, Yesu, ne Petro.\nHebrifo 1:7, 14\nƐnnɛ, Yehowa ma abɔfo boa ne nkurɔfo na wɔbɔ wɔn ho ban.\nNOKWASƐM 3: ABƆFO BƆNE ANI SA YƐN\n“Satan annya yɛn, efisɛ yenim n’akwan.”—2 Korintofo 2:11\nDɛn ne adaemone? Adɛn nti na ɛsɛ sɛ yɛhwɛ yɛn ho yiye wɔ wɔn ho?\nƆbɔfo bi sɔre tiaa Yehowa; Bible frɛ no Satan.\nNoa bere so no, abɔfo bi sɔre tiaa Onyankopɔn, na wɔbɛtenaa asase so.\nSaa abɔfo no kɔkaa Satan ho na wɔbɛyɛɛ adaemone.\nAdaemone pɛ sɛ wɔdaadaa nkurɔfo, na wɔfa akwannuasa nyinaa so di nnipa bɔne.\nNOKWASƐM 4: WOBETUMI ADI SATAN NE N’ADAEMONE SO NKONIM\n“Munsiw Ɔbonsam kwan na obeguan afi mo ho.”—Yakobo 4:7\nSɛ yɛpɛ sɛ Yehowa boa yɛn ma yedi Satan ne n’adaemone so nkonim a, dɛn na ɛsɛ sɛ yɛyɛ?\nAsomafo Nnwuma 19:19\nAdaemone ho biribiara a wowɔ no, sɛe no; nyankonne ho mfoni a wɔde gyigye wɔn ani nso ka ho.\nEfesofo 6:16, 18\nSua Bible fa hyɛ wo gyidi den, na srɛ Yehowa hɔ ahobammɔ.\nFa Onyankopɔn din Yehowa no frɛ no.\nYenim sɛ Ɔbonsam wɔ tumi nanso yɛmma no nkɛntɛn yɛn asetenam biribiara so. Adɛn Ntia?


Mpa Abaw! Animia Ho Hia Paa! | Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uzbek Venda Vietnamese Waray-Waray Wolaita Xhosa Yoruba Zulu\nWoyɛ Yehowa Dansefo a wode mfe pii asom? Wo yam a anka wo hokafo ka wo ho ma mo nyinaa resom Yehowa?\nAnaa wo Bible suani a kan no na ɔbɔ mmɔden ani nnye nokware no ho bio ma wudi ho yaw?\nAnuanom bi a wɔwɔ Britain suahu bɛboa wo ma woahu nea enti a ɛnsɛ sɛ wopa abaw. Bio nso, wubehu sɛ, sɛ ‘wotow wo paanoo pete nsu ani’ a, wubetumi aboa nkurɔfo ma wɔabegye nokware no.—Ɔsɛnk. 11:1.\nANIMIA HO HIA PAA\nAde biako a ehia paa ne sɛ wubemia w’ani afa nokware no aniberesɛm na wode wo ho afam Yehowa ho. (Deut. 10:20) Saa na Georgina yɛe. Bere a ɔne Yehowa Adansefo fii ase suaa Bible 1970 mu no, ne kunu Kyriacos bo fuwii. Ɔfaa kwan biara so sɛ ɔbɛma wagyae adesua no, na na ɔmma Adansefo no mma fie hɔ. Oyiyii Yehowa Adansefo nhoma biara fii fie hɔ.\nBere a Georgina fii ase kɔɔ asafo nhyiam de, na asɛm no asɛe koraa; Kyriacos koko paee. Da bi mpo de, ɔkɔɔ Ahenni Asa so kɔyɛɛ dede. Onuawa bi hui sɛ Kyriacos tumi ka Greek kasa sen Borɔfo, enti ɔfrɛɛ onua bi a ɔyɛ Greekni a ɔwɔ asafo foforo mu sɛ ɔmmra. Onua no bae no, ɔtɔɔ ne bo ase dwudwoo Kyriacos bo, na ɔpenee so ma onua no ne no suaa Bible asram kakra bi mpo. Nanso akyiri yi Kyriacos gyaee adesua no.\nGeorgina kunu Kyriacos kɔɔ so tan n’ani mfe abiɛsa. Ɔkae sɛ, sɛ Georgina nnim na ɔbɔ asu a, obegyae no. Ɛda a Georgina rekɔbɔ asu no, ɔbɔɔ mpae denneennen srɛɛ Yehowa sɛ ɔmmoa no na ne kunu annyae no. Bere a Adansefo no bae sɛ wɔrebɛfa Georgina akɔ nhyiam no, Kyriacos ka kyerɛɛ wɔn sɛ: “Munni kan na yedi mo akyi.” Ɔkɔɔ anɔpa dwumadi no, na bere a wɔrebɔ ne yere asu nyinaa na n’ani tua!\nGeorgina kunu rebɔ asu. Bere a Georgina fii ase ne Adansefo no bɔe no, egyee bɛyɛ mfe 40 ansa na ne kunu rebɔ asu\nBere bi akyi no, Kyriacos maa ne yere asom dwoo no kakra, na Kyriacos yɛɛ nsakrae pii. Afei anigyesɛm, Georgina kunu bɔɔ asu! Bere a Georgina fii ase ne Adansefo no bɔe no, egyee bɛyɛ mfe 40 ansa na ne kunu rebɔ asu. Dɛn na ɛboaa Kyriacos? Ɔkae sɛ: “Nea m’ani gye ho wɔ Georgina ho ne sɛ wamma biribiara antwe no ansan.” Georgina nso kae sɛ: “Me kunu ateetee nyinaa akyi no, na masi me bo sɛ merennyae Onyankopɔn som da. Daa na mebɔ Yehowa mpae, na mampa abaw da.”\nNIPASU FOFORO HO HIA\nAde foforo a ebetumi aboa wo hokafo ne sɛ wobɛhyɛ nipasu foforo no. Ɔsomafo Petro tuu Kristofo mmea awarefo fo sɛ: “Mommrɛ mo ho ase mma mo ankasa mo kununom, na sɛ ebinom anyɛ aso amma asɛm no a, ɔyerenom nam wɔn abrabɔ so anya wɔn a ɔkasa nka ho.” (1 Pet. 3:1) Christine de saa afotu no yɛɛ adwuma, nanso egyee mfe pii ansa na ne kunu rebegye nokware no. Bɛboro mfe 20 ni a Christine bɛyɛɛ Yehowa Dansefo. Bere a ofii ase suaa ade no, na ne kunu John nnye Onyankopɔn nni. Ná John ani nnye nyamesom ho, nanso ohui sɛ Christine ntoto ne som ase koraa. John kae sɛ: “Mihui sɛ Christine som yɛ no dɛ. Ɔsom no hyɛɛ no mpamden ma ɔbɛyɛɛ ɔbea kokodurufo, na eyi boaa me wɔ ahohia mmere mu.”\nChristine amfa ne som ampuapua ne kunu. Ne kunu kae sɛ: “Christine hui sɛ ɛnsɛ sɛ ɔde ne som guan me ho; onyaa me ho abotare maa me ara metoo me bo ase suaa ade.” Na Christine nim sɛ John ani gye nyansahu ne abɔde ho, enti sɛ ohu biribi saa wɔ Ɔwɛn-Aban anaa Nyan! mu a, ɔde kyerɛ no ka sɛ: “Migye di sɛ w’ani begye ho sɛ wobɛkan asɛm yi.”\nBere bi akyi no, John gyaee adwuma na ofii ase duaduaa nhwiren ne nsensan maa nkurɔfo. Afei onyaa bere de dwinnwen asetenam nsɛm ho kɔɔ akyiri. Obisae sɛ, ‘Obi na ɔhyɛɛ da bɔɔ nnipa anaa yɛbae ara kwa?’ Da bi na onua bi ne John rebɔ nkɔmmɔ, na obisaa John sɛ, “W’ani begye ho sɛ obi ne wo besua Bible anaa?” Saa bere no na John abehu sɛ Onyankopɔn wɔ hɔ, enti ɔpenee so sɛ obesua ade.\nEye paa sɛ Christine ampa abaw. Ɔde mfe 20 bɔɔ mpae sɛ John bɛba nokware no mu, na onyaa ne koma so ade—John bɔɔ asu. Seesei wɔn baanu nyinaa de nsi ne ahokeka resom Yehowa. John kae sɛ: “Nneɛma abien na ɛma mebaa nokware no mu. Nea edi kan, Adansefo no pɛ nnipa na wɔn yam ye. Nea ɛto so abien, sɛ wo yere yɛ Yehowa Dansefo a, wuhu sɛ woanya ɔhokafo nokwafo a wubetumi de wo ho ato no so.” Nokwasɛm ne sɛ Christine de asɛm a ɛwɔ 1 Petro 3:1 yɛɛ adwuma, na ɛboaa no paa!\nƐSOW ABA MFE BI AKYI\nBible asuafo bi wɔ hɔ a wofi ase fɛfɛɛfɛ nanso biribi nti wobɛhwɛ na wɔate kɔ. Wuhyia tebea a ɛte saa a, wobɛyɛ dɛn? Ɔhene Solomon kae sɛ: “Gu w’aba anɔpa, na nyi wo nsa mfi ho kosi anwummere, efisɛ wunnim nea ɛbɛyɛ yiye; eyi anaa eyi, anaasɛ abien no nyinaa bɛbom ayɛ yiye.” (Ɔsɛnk. 11:6) Ɛtɔ bere bi a ebetumi agye mfe pii ansa na nokware no afifi wɔ obi mu. Nanso ɛnkyɛ-nkyɛ wɔ n’afe; ebia akyiri yi onii no behu sɛ ehia sɛ ɔbɛn Onyankopɔn. (Yak. 4:8) Enti sɛ woampa abaw a, daakye wubetwa w’adwuma no so aba ma ayɛ wo nwonwa.\nWo de, ma yɛnhwɛ Alice asɛm yi. Otu fii India kɔɔ England na ofii ase suaa Bible afe 1974. Hindi kasa na na ɔka nanso na ɔpɛ sɛ osua Borɔfo kasa nso. Alice kɔɔ so suaa Bible mfe kakra na mpo na ɔkɔ asafo nhyiam wɔ Borɔfo kasa mu. Na onim sɛ nokware no ara na ɔresua no, nanso wamfa no aniberesɛm. Nea na ne koma di akyi ne sika, na na apontow biara mpa ne ti so. Akyiri yi Alice gyaee adesua no.\nNa Stella na ɔne Alice sua ade ansa na adesua no regu. Nanso bɛyɛ mfe 30 akyi no, ne nsa kaa krataa fii Alice hɔ. Ɔkae wɔ krataa no mu sɛ: “Migye di sɛ w’ani begye sɛ wobɛte sɛ ɔbea a wo ne no fii ase suaa Bible afe 1974 mu no bɔɔ asu nnansa yi wɔ ɔmantam nhyiam bi ase. Woaboa me paa. Wuduaa nokware no wɔ me komam. Saa bere no na menyɛɛ m’adwene sɛ mehyira me ho so ama Onyankopɔn, nanso mamma m’adwene ne me koma amfi nokware no so.”\nKrataa a Alice kyerɛw Stella no mu nsɛm bi ni: “Migye di sɛ w’ani begye sɛ wobɛte sɛ ɔbea a wo ne no fii ase suaa Bible afe 1974 mu no bɔɔ asu nnansa yi wɔ ɔmantam nhyiam bi ase”\nDɛn na ɛkaa Alice ma ɔsesaa n’adwene? Alice kae sɛ ne kunu wui wɔ afe 1997 mu, na ne werɛ howee paa. Ɔbɔɔ Onyankopɔn mpae sɛ ɔmmoa no. N’ano sii no annu simma du mpo na Adansefo baanu a wɔka Punjabi kasa baa ne fie. Wɔmaa no kratawa a wɔato din sɛ, Anidaso Bɛn na Ɛwɔ Hɔ ma Adɔfo a Wɔawuwu? Alice hui sɛ Yehowa atie ne mpaebɔ, na osii gyinae sɛ ɔbɛsan ahwehwɛ Yehowa Adansefo akyi kwan. Nanso ɔbɛyɛ dɛn ahu wɔn? Ohuu nhoma dedaw bi a wakyerɛkyerɛw nsɛm wom, na na Punjabi asafo no address a Stella de maa no wom. Alice kɔɔ Ahenni Asa so, na anuanom Punjabifo no gyee no fɛw so. Alice kae sɛ: “Mekɔɔ fie no mihui sɛ me ho abae me na m’adwinnwen so atew.”\nAfei na asafo nhyiam mpa ne ti so, na ofii ase suaa Bible bio. Osuaa Punjabi kasa ne n’akenkan nso. Ɔbɔɔ asu afe 2003 mu. Asɛm yi na ɔde wiee krataa a ɔde kɔmaa Stella no: “Meda wo ase sɛ mfe 29 a atwam no wuduaa nokware no wɔ me komam na woyɛɛ nhwɛso pa maa me.”\n“Meda wo ase sɛ mfe 29 a atwam no wuduaa nokware no wɔ me komam na woyɛɛ nhwɛso pa maa me.”—Alice\nDɛn na wubetumi asua afi osuahu ahorow yi mu? Sɛ yɛne obi sua ade na yenhu nkɔso biara a, ɛnsɛ sɛ yɛpa abaw efisɛ, sɛ ɔbrɛ ne ho ase na ɔpɛ sɛ ohu nokware no paa a, Yehowa bɛma nokware no anyin wɔ ne komam. Yesu kae wɔ mfatoho bi mu sɛ ogufo bi guu aba. Yesu kae sɛ: “Aba no fifi na ɛyɛ tenten, a onnim ɔkwan a ɛfaa so yɛɛ saa. Asase no ara de nkakrankakra sow aba; edi kan yi ahaban, afei ɛbɔ bɛtem, na aba ba bɛtem no ho.” (Mar. 4:27, 28) Aba no ara de nkakrankakra na enyin. Nokwasɛm ne sɛ Ahenni dawurubɔfo biara nnim ɔkwan a aba a wagu no fa so nyin. Enti wo de, kɔ so gu aba bebree, na daakye-daakye bi ebia wubetwa aba a wonhwɛ kwan.\nMma wo werɛ mfi mpaebɔ da. Georgina ne Christine kɔɔ so bɔɔ Yehowa mpae. ‘Kura mpaebɔ mu denneennen,’ na sɛ woampa abaw a, “nna pii akyi no,” ebia wobɛsan ahu “paanoo” a wotow petee nsu ani no.—Rom. 12:12; Ɔsɛnk. 11:1.


Korintofo I 9 NA-TWI - Ɔsomafo dwumadi - Menne me ho anaa? - Bible Gateway\nKorintofo I 8Korintofo I 10\nKorintofo I 9 Nkwa Asem (NA-TWI)\n9 Menne me ho anaa? Menyɛ ɔsomafo anaa? Minhuu Yesu yɛn Awurade anaa? Na monyɛ me nsa ano adwuma wɔ Awurade mu anaa? 2 Na sɛ afoforo mpo nnye me ntom sɛ ɔsomafo a, mo de, mugye me tom saa. Sɛnea mo ankasa mo abrabɔ te wɔ Awurade mu no di ho adanse sɛ meyɛ ɔsomafo. 3 Sɛ nnipa ka me ho asɛm a, saa kwan yi so na mefa yi me ho ano.


Ezras Bog 8 BPH – Ɛsra 8 ASCB\nAsutwafoɔ A Wɔne Ɛsra Baeɛ\n1Yei ne abusua mu ntuanofoɔ ne abusuadua ahodoɔ a ɔhene Artasasta di adeɛ no, wɔne me firi Babilonia baeɛ:\n2Pinehas abusua mu no:\nItamar abusua mu no:\nDawid abusua mu no:\n3Paros abusua mu no:\nSakaria ne mmarima afoforɔ ɔha aduonum.\n4Pahat-Moab abusua mu no:\nSerahia babarima Eliehoenai ne mmarima afoforɔ ahanu.\n5Satu abusua mu no:\nYahasiel babarima Sekania ne mmarima afoforɔ ahasa.\n6Adin abusua mu no:\nYonatan babarima Ebed ne mmarima afoforɔ aduonum.\n7Elam abusua mu no:\nYesaia babarima Atalia ne mmarima afoforɔ aduɔson.\n8Sefatia abusua mu no:\nMikael babarima Sebadia ne mmarima afoforɔ aduɔwɔtwe.\n9Yoab abusua mu no:\nYehiel babarima Obadia ne mmarima afoforɔ ahanu ne dunwɔtwe.\n10Bani abusua mu no:\nYosifia babarima Selomit ne mmarima afoforɔ ɔha aduosia.\n11Bebai abusua mu no:\nBebai babarima Sakaria ne mmarima afoforɔ aduonu nwɔtwe.\n12Asgad abusua mu no:\nHakatan babarima Yohanan ne mmarima afoforɔ ɔha ne edu.\n13Adonikam abusua a wɔbaa akyire no:\nwɔn din de Elifelet, Yeiel, ne Semaia, a mmarima afoforɔ aduosia ka wɔn ho.\n14Bigwai abusua mu no:\nUtai ne Sakur a mmarima afoforɔ aduɔson ka wɔn ho.\n15Meboaa asutwafoɔ no ano wɔ Ahawa nsukwan no so, na yɛmaa wɔtenaa hɔ nnansa wɔ ɛberɛ a merehwɛ nnipa no ne asɔfoɔ a wɔabɛduru hɔ no din mu no. Manhunu Lewifoɔ no mu baako mpo wɔ hɔnom. 16Enti, mesoma ma wɔkɔfrɛɛ Elieser, Ariel, Semaia, Elnatan, Yarib, Elnatan, Natan, Sakaria ne Mesulam, a wɔyɛ ɔmanfoɔ no ntuanofoɔ no. Mesane soma ma wɔkɔfrɛɛ Yoiarib ne Elnatan, a na wɔyɛ anyansafoɔ pa bi no nso. 17Mede wɔn kɔmaa Ido a na ɔtua Lewifoɔ ano no, wɔ Kasifia, bisaa ɔne nʼabusuafoɔ ne asɔredan no mu asomfoɔ no sɛ wɔmmrɛ yɛn asɔfoɔ mfa wɔn nkɔyɛ Onyankopɔn asɔredan a ɛwɔ Yerusalem no mu adwuma. 18Esiane sɛ Onyankopɔn ahummɔborɔ nsa wɔ yɛn so no enti, wɔbrɛɛ yɛn ɔbarima bi a ne din de Serebia, a ne mmammarima ne ne nuammarimanom dunwɔtwe ka ne ho. Na ɔyɛ onyansafoɔ a ɔyɛ Mahli a na ɔyɛ Israel babarima Lewi no aseni. 19Afei, wɔmaa Merari asefoɔ Yesaia, Hasabia ne ne mmammarima ne ne nuammarima aduonu 20ne asɔredan no mu asomfoɔ ahanu ne aduonu baeɛ. Na asɔredan mu asomfoɔ no yɛ Lewifoɔ no aboafoɔ a na wɔyɛ asɔredan mu adwumayɛfoɔ kuo bi a Dawid na ɔfaa wɔn kane. Wɔtwerɛɛ wɔn nyinaa din.\n21Na Ahawa Nsuka no so, mehyɛɛ sɛ yɛnni mmuada, na yɛmmrɛ yɛn ho ase mma Onyankopɔn. Yɛbɔɔ mpaeɛ sɛ ɔbɛma yɛakɔduru dwoodwoo, na wabɔ yɛn, yɛn mma ne yɛn nneɛma a yɛde rebɛtu kwan no ho ban. 22Na mefɛree sɛ mebisaa ɔhene no sɛ ɔmma yɛn asraafoɔ ne apɔnkɔsotefoɔ sɛ wɔnka yɛn ho mmɔ yɛn ho ban wɔ ɛkwan so. Nokorɛm, na yɛaka akyerɛ ɔhene no sɛ, “Yɛn Onyankopɔn bɔ wɔn a wɔsom no no ho ban, na nʼabufuhyeɛ no tia wɔn a wɔgya no.” 23Enti, yɛdii mmuada, bɔɔ mpaeɛ nokorɛ mu, sɛ yɛn Onyankopɔn bɛhwɛ yɛn, na ɔtiee yɛn mpaeɛbɔ.\n24Na meyii asɔfoɔ no ntuanofoɔ dumienu a wɔne Serebia, Hasabia ne asɔfoɔ afoforɔ edu a wɔka wɔn ho, 25sɛ wɔnhwɛ dwetɛ, sikakɔkɔɔ, sikakɔkɔɔ atam ne nneɛma a ɛka ho a ɔhene no nʼagyinatufoɔ, ne ntuanofoɔ ne Israelfoɔ de rekɔkyɛ Onyankopɔn asɔredan no so. 26Mede agudeɛ no rema wɔn no, mekariiɛ na mehunuu sɛ emu duru yɛ: dwetɛ nkariboɔ tɔno aduonu mmienu, sikakɔkɔɔ nkuku ne nkaka nkariboɔ kilogram mpem mmiɛnsa ne ahanan, sikakɔkɔɔ nkariboɔ kilogram mpem mmiɛnsa ne ahanan, 27sikakɔkɔɔ atam aduonu a ɛne sikakɔkɔɔ pranpran apem boɔ yɛ pɛ, kɔbere nneɛma mmienu a wɔabere ho ma ɛrekɔyɛ sɛ sikakɔkɔɔ amapa.\n28Na meka kyerɛɛ saa asɔfoɔ yi sɛ, “Wɔayi mo ne saa agyapadeɛ yi nyinaa asi nkyɛn sɛ ade kronkron ama Awurade. Saa dwetɛ ne sikakɔkɔɔ yi yɛ akoma pa mu afɔrebɔdeɛ a wɔde rema Awurade, yɛn agyanom Onyankopɔn. 29Monhwɛ saa agyapadeɛ yi so yie, na momfa mma asɔfoɔ mpanin, Lewifoɔ ne Israel ntuanofoɔ wɔ adekoraeɛ a ɛwɔ Awurade asɔredan no mu wɔ Yerusalem no.” 30Enti, asɔfoɔ no ne Lewifoɔ no gye too wɔn ho so sɛ, wɔde saa Onyankopɔn asɔre sika no bɛkɔ Yerusalem.\n31Yɛfirii Ahawa Nsuka atenaeɛ hɔ Ab bosome (bɛyɛ Oforisuo) da a ɛtɔ so dunkron, hyɛɛ aseɛ kɔɔ Yerusalem. Na Onyankopɔn ahummɔborɔ nsa no bɔɔ yɛn ho ban, gyee yɛn firii atamfoɔ ne akwanmukafoɔ nsam. 32Enti, yɛkɔduruu Yerusalem dwoodwoo, homee hɔ nnansa.\n33Yɛduruiɛ no, ne nnanan so, wɔkarii dwetɛ, sikakɔkɔɔ ne aboɔdenneɛ a aka no wɔ Onyankopɔn asɔredan no mu, na wɔde hyɛɛ Uria babarima ɔsɔfoɔ Meremot ne Pinehas babarima Eleasa ne Yesua babarima Yosabad ne Binui babarima Noadia a wɔn baanu no yɛ Lewifoɔ no nsa. 34Wɔkanee biribiara dodoɔ, karii ne mu duru, twerɛɛ biribiara.\n35Na asutwafoɔ a wɔfiri nnommum mu baeɛ no de anantwie dumienu, nnwennini aduɔkron nsia ne nnwammaa aduɔson nson, bɔɔ ɔhyeɛ afɔdeɛ, maa Israel Onyankopɔn. Afei, wɔmaa mpapo dumienu sɛ bɔne ho afɔrebɔdeɛ. Wɔde yeinom nyinaa baeɛ sɛ ɔhyeɛ afɔdeɛ, maa Awurade. 36Wɔde ɔhene no mmara no maa ne mpanimfoɔ ne amradofoɔ a wɔwɔ asuo Eufrate atɔeɛ fam, na wɔn nyinaa yɛɛ baako, boaa Onyankopɔn asɔredan no sie.\nASCB : Ɛsra 8


Yohane 7 NA-TWI - Yesu ho akyinnyegye - Eyi akyi no, Yesu - Bible Gateway\nYohane 6Yohane 8\nYohane 7 Nkwa Asem (NA-TWI)\n7 Eyi akyi no, Yesu tenaa Galilea a wampɛ sɛ ɔbɛsan akɔ Yudea, efisɛ, na Yudafo no rehwehwɛ no akum no. 2 Bere a Yudafo Asesebɔ Afahyɛ no reyɛ adu no, 3 Yesu ne nuanom ka kyerɛɛ no se, “Ɛsɛ sɛ wufi ha san kɔ Yudea sɛnea ɛbɛyɛ na w’akyidifo behu nsɛnkyerɛnne a woyɛ no. 4 Sɛ obi pɛ sɛ ogye din a, ɔmfa ne nneyɛe nsie. Ɛsɛ sɛ ɔma nnipa nyinaa hu ne nneyɛe.” 5 Na n’akansa ne nuanom mpo nnye no nni.\n6 Yesu ka kyerɛɛ wɔn se, “Me bere nnui ɛ; na mo de, bere biara ye ma mo. 7 Mo de, nnipa tan mo a, ɛnyɛ ye nanso me de, wɔtan me a, ɛyɛ yie, efisɛ, daa meka bɔne a wɔyɛ no kyerɛ wɔn. 8 Mo de, munni kan nkɔ afahyɛ no, na me de, minnya nkɔe, efisɛ, me bere nnui ɛ.” 9 Ɔkaa saa asɛm yi kyerɛɛ wɔn akyi no, ɔtenaa Galilea.\n10 Yesu ne nuanom kɔe akyi no, ɔno nso kɔɔ afahyɛ no ase bi a wamma obiara anhu no. 11 Yudafo mpanyin no hwehwɛɛ no afahyɛ no ase na wɔanhu no no, wobisabisaa wɔn ho wɔn ho se, “Onipa a yɛrehwehwɛ no no wɔ he?”\n12 Nnipa no kaa ne ho nsɛm huhuhuhu efisɛ, na wosuro Yudafo mpanyin no. Ebinom se, “Ɔyɛ onipa pa.” Na afoforo nso se, “Ɔyɛ ɔdaadaafo.” 13 Nanso Yudafo mpanyin no ho hu nti obiara antumi ankasa antia no wɔ guam.\n14 Afahyɛ no mfinimfini no, Yesu kɔɔ asɔredan mu kɔkyerɛkyerɛe. 15 Bere a Yudafo mpanyin no tee Yesu nkyerɛkyerɛ no, ɛyɛɛ wɔn nwonwa na wobisae se, “Onipa yi nsuaa nhoma da, na ɛyɛɛ dɛn na otumi kyerɛkyerɛ sɛɛ?”\n16 Yesu bua wɔn se, “Nea merekyerɛ no mfi m’ankasa na mmom efi Onyankopɔn a ɔsomaa me no. 17 Sɛ obi pɛ sɛ ɔyɛ Onyankopɔn apɛde a, obehu sɛ me nkyerɛkyerɛ no fi Onyankopɔn nkyɛn anaa efi m’ankasa. 18 Obiara a ɔde n’adwene kasa no pɛ anuonyam ma ne ho, na obiara a ɔpɛ anuonyam ma nea ɔsomaa no no yɛ ɔnokwafo a nnaadaa biara nni ne mu. 19 Mose amma mo mmara anaa? Nanso mo mu biara nni saa mmara no so! Adɛn nti na mopɛ sɛ mukum me?”\n20 Nnipa no ka kyerɛɛ no se, “Gyama hohommɔne bi hyɛ wo so? Hena na ɔrehwehwɛ wo akum wo?”\n21 Yesu buaa wɔn se, “Anwonwade baako pɛ a meyɛe nti na mo ho adwiriw mo sɛɛ yi. 22 Esiane sɛ Mose ka kyerɛɛ mo se montwitwa mo mma twetia, twetiatwa no mpo ɛnyɛ Mose na ɔhyɛɛ ho mmara no na ɛyɛ mo nenanom, nti mutwa twetia homeda. 23 Esiane sɛ mompɛ sɛ mubu Mose mmara so nti na mutwa twetia homeda a, adɛn nti na sɛ masa obi yare homeda a ɛsɛ sɛ mo bo fuw me?” 24 Mummmu atɛn kwa. Monhwɛ biribiara a muhu no yiye ansa na moabu ho atɛn.\n25 Nnipa a na wɔwɔ Yerusalem no mu bi bisae se, “Ɛnyɛ saa onipa yi ne nea wɔpɛ sɛ wokum no no anaa? 26 Ɔno na ɔrekasa bagua mu a obiara nka hwee nkyerɛ no yi! Gyama afei de mpanyimfo no agye no ato mu sɛ ɔne Agyenkwa no. 27 Sɛ Agyenkwa no nya ba a, obiara rentumi nkyerɛ faako a ofi bae, nanso saa onipa yi de, yenim faako a ofi.” 28 Yesu gu so rekyerɛkyerɛ wɔ asɔredan mu no, ɔkaa no dennen se, “Ɛwom sɛ munim me na munim faako nso a mifi bae, nanso ɛnyɛ me ara me pɛ na mede bae, na nea ɔsomaa me no yɛ ɔnokwafo nanso munnim no; 29 na me de, minim no efisɛ, mifi ne nkyɛn na mebae na ɔno na ɔsomaa me.”\n30 N’ano sii no, wɔpɛe sɛ anka wɔkyere no nanso obiara antumi amfa ne nsa anka no, efisɛ, na ne bere a ɛsɛ sɛ wɔkyere no no nnui ɛ.\n31 Nnipa no mu fa kɛse no ara gyee no dii, na wobisae se, “Sɛ Agyenkwa no ba a, obetumi ayɛ anwonwade bebree sen nea ɔbarima yi ayɛ no anaa?”\n32 Farisifo no tee huhuhuhu no a nnipa no yɛ faa Yesu ho no, wɔne asɔfo mpanyin no somaa asɔrefi awɛmfo bi sɛ wɔnkɔkyere Yesu mmra. 33 Yesu ka kyerɛɛ nnipakuw no se, “Nna kakraabi na aka me a me ne mo bɛtena na masan akɔ nea ɔsomaa me no nkyɛn. 34 Mobɛhwehwɛ me nanso morenhu me, efisɛ, faako a merekɔ no morentumi nkɔ hɔ.”\n35 Bere a Yudafo mpanyin no tee asɛm a Yesu kae no, wobisabisaa wɔn ho wɔn ho se, “Ɛhefa na ose ɔrebɛkɔ a enti yɛrenhu no yi? Anaasɛ ɔpɛ sɛ ɔkɔ Helafo nkurow a Yudafo tete mu no mu kɔkyerɛkyerɛ wɔn? 36 Sɛ ɔka se, ‘Mobɛhwehwɛ me nanso morenhu me, efisɛ, faako a merekɔ no morentumi nkɔ hɔ’ a, na ɔkyerɛ dɛn?”\n37 Afahyɛ no da a edi akyiri a ɛyɛ da titiriw no, Yesu sɔre gyinaa hɔ kasae dennen se, “Obiara a osukɔm de no no mmra me nkyɛn mmɛnom nsu. 38 Na kyerɛwsɛm no ka se, ‘Obiara a ogye me di no, nsu a ɛma nkwa bɛteɛ afi ne mu.’ “ 39 Yesu kaa saa asɛm yi faa Honhom Kronkron a wɔn a wogyee no dii no nsa bɛka no ho. Saa bere no, na onnya mfaa Honhom Kronkron no mmaa wɔn, efisɛ, na wonnya mmaa ne so nkɔɔ soro nhyɛɛ no anuonyam.\n40 Nnipa no tee asɛm a Yesu kae no, ebinom kae se, “Ampa ara, onipa yi ne odiyifo no!” 41 Afoforo nso kae se, “Ɔno ne Kristo no!” Ebinom nso bisae se, “Ɛbɛyɛ dɛn na Kristo no abefi Galilea? 42 Kyerɛwsɛm no anka se, saa Kristo no befi Dawid abusua mu, na wɔbɛwo no wɔ Betlehem kurow a Dawid tenaa mu no mu anaa?” 43 Yesu nti, nnipa no mu kyekyɛe. 44 Ebinom pɛe sɛ wɔkyere no, nanso obiara amfa ne nsa anka no.\nYudafo mpanyin akyinnye\n45 Asomfo no san kɔe no, asɔfo mpanyin ne Farisifo no bisaa wɔn se, “Adɛn nti na moamfa no amma?” 46 Asomfo no buae se, “Nsɛm a onipa no ka no, ɛyɛ nwonwa na yɛntee bi da.”\n47 Farisifo no san bisaa asomfo no se, “Mo nso wadaadaa mo anaa? 48 Moahu sɛ mpanyimfo anaa Farisifo no bi agye no adi anaa? 49 Dabi, ɛremma saa, na mmom ɛyɛ wɔn a wonnim mmara no na wɔadome wɔn no na wobegye no adi.”\n50 Saa bere no, na Nikodemo a ɔyɛ Farisini a da bi owiaa ne ho kɔɔ Yesu nkyɛn anadwo no nso wɔ hɔ bi. 51 Ɔno na obisae se, “Enti yɛn mmara ma ho kwan ma yebu obi fɔ wɔ bere a yɛntee n’anom asɛm, nhuu nea wayɛ anaa?”\n52 Wobuaa no se, “Wo nso wufi Galilea anaa? Hwehwɛ Kyerɛwsɛm no mu yiye na wobehu sɛ odiyifo biara rentumi mfi Galilea da.” 53 Afei obiara fii hɔ kɔe a wɔantumi ansi gyinae biara.


Galaterbrevet 6 BPH - Galatifoɔ 6 ASCB\n1Anuanom, sɛ obi kɔtɔ bɔne mu a, ɛsɛ sɛ mo a moyɛ honhom mufoɔ no fa ɔdwoɔ ɛkwan so tene no. Nanso, monhwɛ wie na mo nso wɔansɔ mo anhwɛ. 2Monsoa mo ho mo ho nnesoa. Sɛ moyɛ saa a, modi Kristo mmara no so. 3Sɛ obi dwene sɛ ɔyɛ otitire a ɛnso ɔnsɛ hwee a, na ɔdaadaa ne ho. 4Yɛ wʼadwuma yie na woanya biribi agyina so de ahoahoa wo ho. Na mfa wo ho ntoto afoforɔ ho; 5ɛfiri sɛ, ɛsɛ sɛ obiara soa nʼadesoa. 6Wone deɛ ɔkyerɛkyerɛ wo Onyankopɔn Asɛm no nkyɛ adepa biara a wowɔ.\n7Monnnaadaa mo ho; obiara rentumi nsi Onyankopɔn atwetweɛ. Deɛ onipa dua no, ɛno ara na ɔtwa. 8Sɛ modi mo akɔnnɔ bɔne akyi a, mobɛkɔ ɔsɛeɛ mu, nanso sɛ monante Honhom mu a, mobɛnya daa nkwa. 9Ne saa enti, mommma yɛmmmrɛ papayɛ ho, ɛfiri sɛ, ɛberɛ a ɛsɛ mu no, sɛ yɛampa aba a yɛbɛtwa nnɔbaeɛ no. 10Enti, mmerɛ dodoɔ a yɛwɔ akwannya no, ɛsɛ sɛ yɛyɛ obiara papa, ne titire no, wɔn a yɛne wɔn bɔ agyidifoɔ abusua.\nƐnyɛ Twetiatwa Na Mmom Abɔdeɛ Foforɔ\n11Monhwɛ atwerɛ akɛseɛ a mede mʼankasa me nsa matwerɛ abrɛ mo.\n12Wɔn a wɔpɛ sɛ wɔhoahoa wɔn ho no ara na wɔpɛ sɛ wɔhyɛ mo ma motwitwa twetia. Deɛ enti a wɔyɛ yei ne sɛ, wɔmpɛ sɛ Kristo asɛnnua no enti wɔtaa wɔn. 13Wɔn a wɔtwa twetia no mpo nni Mmara no so. Pɛ ara na wɔpɛ sɛ wɔtwa mo twetia sɛdeɛ ɛbɛyɛ a wɔbɛtumi de mo ahoahoa wɔn ho sɛ wɔn akyidifoɔ. 14Nanso, me deɛ, Awurade Yesu Kristo asɛnnua no nko ara na mede bɛhoahoa me ho; nʼasɛnnua no enti, deɛ mede hoahoa me ho wɔ ewiase no awu, na saa ara na deɛ ewiase de hoahoa ne ho wɔ me mu no nso awu. 15Sɛ obi atwa twetia anaa ɔntwaa twetia no nka hwee. Deɛ ɛho hia ne abɔdeɛ foforɔ. 16Onyankopɔn adɔeɛ ne nʼasomdwoeɛ nka wɔn a wɔdi saa nkyerɛkyerɛ yi so nyinaa; wɔn ne Onyankopɔn mu nnipa foforɔ.\n17Deɛ ɛtwa toɔ, obiara nha mʼadwene bio, ɛfiri sɛ, mewɔ ɔhonam ani etwã a ɛkyerɛ sɛ, meyɛ Yesu dea.\n18Me nuanom, Awurade Yesu Kristo adom no nka mo nyinaa. Amen.\nASCB : Galatifoɔ 6


1 Ahene 4 | Intanɛt So Bible| Wiase Foforɔ Nkyerɛaseɛ\nAhene Nhoma a Edi Kan 4:1-34\nWɔn a na wɔdeda nnwuma ano wɔ Solomon ahenni mu (1-19)\nNneɛma kɔɔ yiye wɔ Solomon ahenni mu (20-28)\nWɔtenaa wɔn bobe ne wɔn borɔdɔma ase dwoodwoo (25)\nSolomon nyansa ne mmɛ a obui (29-34)\n4 Ɔhene Solomon dii Israel nyinaa so hene.+ 2 Ne mpanyimfo din na edidi so yi: Sadok+ ba Asaria na na ɔyɛ ɔsɔfo; 3 Sisa mma Elihoref ne Ahiya na na wɔyɛ akyerɛwfo;+ Ahilud ba Yehosafat+ de, na ɔyɛ ɔhene krakye; 4 Yehoiada ba Benaia+ na na ɔda asraafo no ano, ɛnna Sadok ne Abiatar+ yɛ asɔfo; 5 Natan+ ba Asaria na na ɔda akunini no ano, ɛnna Natan ba Sabud yɛ ɔsɔfo ne ɔhene adamfo;+ 6 Ahisa na na ɔyɛ ofiepanyin, na Abda ba Adoniram+ na na ɔhwɛ apaafo+ so. 7 Ná Solomon wɔ akunini 12 a wɔdeda Israel nyinaa ano, na wɔn na wɔde aduan brɛɛ ɔhene ne ne fifo. Wɔde hyɛɛ wɔn nsa sɛ afe biara wɔn mu biara mfa aduan mmra bosome baako.+ 8 Wɔn din na edidi so yi. Hur ba: ɔno na ɔhwɛɛ Efraim mmepɔw so nkurow so; 9 Deker ba: baabi a ɔhwɛɛ so ne Makas, Saalbim,+ Bet-Semes, ne Elon-Bet-Hanan; 10 Hesed ba: ɔhwɛɛ Arubot so (ná Soko ne Hefer asaase nyinaa nso hyɛ ne nsa); 11 Abinadab ba: ɔhwɛɛ Dor bepɔw so nkurow nyinaa so (ɔwaree Solomon babea Tafat); 12 Ahilud ba Baana: baabi a ɔhwɛɛ so ne Taanak, Megido+ ne Bet-Sean+ nyinaa a ɛbɛn Saretan a ɛwɔ Yesreel ase no, ɛne Bet-Sean kosi Abel-Mehola kosi Yokmeam+ mpɔtam; 13 Geber ba: baabi a ɔhwɛɛ so ne Ramot-Gilead+ (ná Manase ba Yair+ nkuraa-nkuraa a ɛwowɔ Gilead+ no hyɛ ne nsa; ná Argob+ a ɛwɔ Basan+ no nso hyɛ ne nsa: nkurow akɛse 60 a ɛwɔ afasu ne kɔbere mmeamu); 14 Ido ba Ahinadab: ɔhwɛɛ Mahanaim+ so; 15 Ahimahas: ɔhwɛɛ Naftali so (ɔno nso waree Solomon babea Basemat); 16 Husai ba Baana: ɔhwɛɛ Aser ne Bealot so; 17 Parua ba Yehosafat: ɔhwɛɛ Isakar so; 18 Ela ba Simei:+ ɔhwɛɛ Benyamin+ so; 19 Uri ba Geber: baabi a ɔhwɛɛ so ne Gilead+ asaase, Amorifo hene Sihon+ asaase, ne Basan hene Og+ de. Okunini baako na na ɔda akunini a wɔaka no nyinaa ano wɔ asaase no so. 20 Ná Yudafo ne Israelfo dɔɔso te sɛ mpoano anwea;+ wodidi nomee, na wodii ahurusi.+ 21 Solomon dii ahenni nyinaa so, efi Asubɔnten no*+ ho kosi Filistifo asaase so ne Egypt hye so. Nkurɔfo de akyɛde brɛɛ Solomon, na wɔsom no ne nkwa nna nyinaa.+ 22 Ná Solomon fi da koro aduan yɛ esiam muhumuhu kor* 30 ne esiam foforo kor 60, 23 anantwi 10 a wɔadɔ srade, anantwi 20 a wɔkɔ adidi, ne nguan 100; awansan, atwe, akwadu, ne nnomaa a wɔadɔ srade mpo de, wɔnkan. 24 Odii tumi wɔ biribiara a ɛwɔ Asubɔnten no fã ha*+ so, efi Tifsa kosi Gasa,+ ne ahemfo a wɔwɔ Asubɔnten no fã ha nyinaa; onyaa asomdwoe n’ahenni nyinaa mu wɔ afã nyinaa.+ 25 Solomon bere so nyinaa, Yuda ne Israel tenaa ase dwoodwoo; efi Dan kosi Beer-Seba obiara tenaa ne bobe ne ne borɔdɔma ase. 26 Ná Solomon wɔ apɔnkɔdan 4,000* a ɔde n’apɔnkɔ a wɔtwe nteaseɛnam gu mu, ne apɔnkɔ* 12,000.+ 27 Akunini yi na wɔmaa Ɔhene Solomon ne obiara a odidi Ɔhene Solomon pon so aduan. Bosome biara na ɛwɔ nea ɔde ne de ba, na na wɔhwɛ sɛ biribiara wɔ hɔ.+ 28 Wɔde baali* ne sare nso brɛɛ apɔnkɔ no ne apɔnkɔ a na wɔtwe nteaseɛnam no; baabiara a wohia bi no, wɔde kɔe sɛnea obiara adwuma te. 29 Na Onyankopɔn maa Solomon nyansa ne nhumu pii ne koma a emu ntease dɔɔso te sɛ mpoano anwea.+ 30 Ná Solomon nyansa dɔɔso sen Apuei Famfo nyinaa nyansa ne Egyptfo nyansa nyinaa.+ 31 Ná onim nyansa sen onipa biara; Esrahini Etan+ ne Mahol mma Heman+ ne Kalkol+ ne Darda mpo, na onim nyansa sen wɔn. Ne din hyetaa aman a atwa ne ho ahyia nyinaa mu.+ 32 Otumi buu mmɛ+ 3,000, na ɔhyehyɛɛ nnwom+ 1,005. 33 Ɔkaa nnua ho asɛm, efi sida a ɛwɔ Lebanon so kosi sommɛ*+ a efifi dan ho so; ɔkaa mmoa+ ne nnomaa+ ne mmoa a wɔwea*+ ne mpataa ho asɛm. 34 Nkurɔfo fi aman nyinaa mu betiee Solomon nyansa; ahemfo a wofi asaase so mmaa nyinaa a wɔtee ne nyansa ho asɛm nso betiee no.+\n^ Kyerɛ sɛ, “Eufrate.”\n^ Kyerɛ sɛ, Eufrate atɔe fam.\n^ Apɔnkɔdan dodow a ɛwɔ ha yi, saa na ɛwɔ nsaano nkyerɛwee ahorow bi mu, na ɛne kyerɛwsɛm a ɛka asɛm koro yi ara no nso hyia. Nsaano nkyerɛwee ahorow bi ka sɛ na ɛyɛ 40,000.\n^ Ebetumi aba sɛ mmoa bi te sɛ ntuboa ka ho.\n1 Ahene 4


Wo Ba Di Atorɔ a Deɛ Ɛsɛ sɛ Woyɛ | Mmoa a Wɔde Ma Abusua No\nKENKAN WƆ Afrikaans Albanian Amharic Arabic Armenian Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Finnish French Georgian German Greek Hebrew Hiligaynon Hungarian Igbo Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Macedonian Malagasy Maltese Norwegian Oromo Pangasinan Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tsonga Tswana Turkish Twi Ukrainian Urdu Vietnamese Waray-Waray Xhosa Yoruba Zulu\nFa no sɛ wowɔ dan mu ɛnna wo ba a wadi mfie nnum redi agorɔ wɔ ɛdan foforɔ mu. Prɛko pɛ na wotee sɛ biribi abɔ. Enti wotuu mmirika kɔhwɛɛ wo ba no, na wohunuu sɛ glass a nhwiren hyem no abɔ ɛnna wo ba no gyina ho. Wo ara wohwɛ n’anim a wohunu sɛ ɔno ara na ɛbɔɔ no.\nWohwɛɛ n’anim bisaa no sɛ, “Hɛ, wo na wobɔɔ glass no?”\nW’ano ansi koraa na ɔyii ano sɛ, “Dabi! Mama ɛnyɛ mea!”\nƐnyɛ wei ne berɛ a ɛdi kan a wo ba a wadi mfie nnum no adi atorɔ akyerɛ wo. Ɛsɛ sɛ asɛm no ha wo anaa?\nAtorɔ biara nyɛ. Bible ka sɛ Yehowa Nyankopɔn kyi “atorɔ kɛtrɛma.” (Mmebusɛm 6:16, 17) Mose Mmara no kyerɛɛ sɛ, sɛ obi daadaa ne yɔnko anaa ɔdi adansekunumu tia no a, ɛsɛ sɛ wɔtwe n’aso paa.—Leviticus 19:11, 12.\nAtorɔ nyinaa nyɛ pɛ. Atorɔ bi wɔ hɔ a ɛyɛ hu paa; wɔde sɛe nkurɔfoɔ din. Obi nso wɔ hɔ a ehu na ɛma ɔdi atorɔ; ebia ɔmpɛ sɛ n’ani bɛwu anaa yɛbɛtwe n’aso. (Genesis 18:12-15) Ɛwom, atorɔ nyinaa nyɛ na ɛnsɛ sɛ yɛsosɔ so, nanso atorɔ bi yɛ hu sene bi. Sɛ wo ba twa atorɔ a, hwɛ ne mfie ne deɛ enti a ɔtwaa atorɔ no.\nWo ba nkwadaaberɛ mu ara na ɛsɛ sɛ woboa no. Ɔbenfoɔ bi kaa sɛ, “Adeɛ a ɛhia paa sɛ wode dua wo ba mu ne sɛ ɔbɛka nokorɛ a ɔnsuro akyire. Obi wɔ wo mu ahotosoɔ a, ɛnna ɔne wo bɔ. Wotwa no atorɔ pɛ a, na ahotosoɔ a ɔwɔ wɔ wo mu nyinaa atu ayera.” *—Ɔbenfoɔ David Walsh.\nMma w’akoma nntu. Wo ba di atorɔ a, ɛnkyerɛ sɛ wasi porɔeɛ kwan so. Kae Bible mu asɛm yi: “Agyimisɛm kyekyere abɔfra akoma ho.” (Mmebusɛm 22:15) Mmɔfra bi wɔ hɔ a, wɔn agyimisɛm ara ne sɛ wɔbɛdi atorɔ; ebia wɔtwa torɔ de dwane asotwe. Abɔfra yɛ saa a, deɛ wobɛyɛ wɔ ho ne asɛm no.\nHunu deɛ enti a wo ba twa torɔ. Ɔsuro sɛ wobɛtwe n’aso? Anaa ɔmpɛ sɛ ɔbɛyɛ biribi ama aha wo? Sɛ wo ba tumi bɔ ne tirim keka nsɛm kyerɛ ne nnamfo a, ɛbɛtumi aba sɛ ɔyɛ akwadaa nti ɔnnim deɛ ɔrekeka. Sɛ wobɛtumi aboa wo ba paa a, gye sɛ wohunu deɛ enti a ɔtwa atorɔ.—Bible afotusɛm: 1 Korintofoɔ 13:11.\nƐtɔ da a mmisa no asɛm, ka deɛ woahunu. Wo deɛ san hwɛ asɛm a yɛkaa no ahyɛaseɛ no. Maame no ara nim sɛ ne ba no na ɛbɔɔ glass no nso ɔbisaa no sɛ: “Hɛ, wo na wobɔɔ glass no?” Akwadaa no anka nokorɛ; ebia na ɔsuro sɛ ne maame bɛhwe no. Mmom deɛ anka ɛsɛ sɛ maame no ka ne sɛ: “Oo woabɔ glass no!” Sɛ maame no ammisa no, ɛnna ɔkaa deɛ wayɛ no kyerɛɛ no a, anka biribiara mma akwadaa no tirim sɛ ɔntwa torɔ; mmom anka maame no bɛboa ne ba no ama wasua sɛdeɛ yɛka nokorɛ.—Bible afotusɛm: Kolosefoɔ 3:9.\nAkwadaa no ka nokorɛ a, kamfo no. Akwadaa biara pɛ sɛ ɔyɛ adeɛ a ɛbɛma n’awofoɔ ani agye, enti boa no ma ɔntumi nyɛ deɛ ɛwɔ n’akomam. Ma akwadaa no nhunu sɛ nokorɛdie yɛ suban pa a ɛka abusua bom, enti wohwɛ kwan paa sɛ ɔbɛka nokorɛ.—Bible afotusɛm: Hebrifoɔ 13:18.\nMa akwadaa no nte aseɛ sɛ, sɛ ɔdi torɔ a, obiara nnye no nni bio, na sɛ ɛba saa a, ɛbɛkyɛ paa ansa na obi asan agye no adi. Enti sɛ ɔyɛ adepa a, kamfo no; ɛno na ɛbɛboa no ama waka nokorɛ. Wobɛtumi aka biribi sɛ, “Woka nokorɛ saa a, na m’ani agye.”\nTwa sa pa ma wo ba. Sɛ obi pɛ sɛ ɔne wo kasa wɔ telefon so na woka kyerɛ wo ba sɛ “Ka kyerɛ no sɛ menni hɔ” anaa wompɛ sɛ wokɔ adwuma na wotwa torɔ ka sɛ, “Meyare” a, ɛbɛyɛ dɛn na wo ba aka nokorɛ?—Bible afotusɛm: Yakobo 3:17.\nFa Bible yɛ adwuma. Bible afotusɛm ne nnipa a wɔn ho nsɛm wom no ma yɛhunu sɛ nokorɛdie ho hia. Yehowa Adansefoɔ wɔ nwoma bi, wɔato din Suasua Ɔkyerɛkyerɛfo Kɛse No. Saa nwoma no bɛtumi aboa wo ama wode Bible afotusɛm atete wo ba. Etire 22 no, asɛm a ɛda so ne “Nea Enti a Ɛnsɛ sɛ Yedi Atoro.” (Yɛde emu nsɛm no bi aba adaka mu wɔ ha. Yɛato din “ Nwoma a Wobɛtumi De Aboa Wo Ba.”)\n^ nky. 11 Nwoma a ɛfiri mu ne, No: Why Kids—of All Ages—Need to Hear It and Ways Parents Can Say It.\n“Meyɛ akɔkoaa no, . . . medwenee sɛ akɔkoaa.”—1 Korintofoɔ 13:11.\n“Monnnidi atorɔ nnkyerɛ mo ho.”—Kolosefoɔ 3:9.\n“Yɛpɛ sɛ yɛde nokorɛdie bɔ yɛn bra biribiara mu.”—Hebrifoɔ 13:18.\n“Nyansa a ɛfiri soro no deɛ, . . . ɛnyɛ nyaatwom.”—Yakobo 3:17.\nNWOMA A WOBƐTUMI DE ABOA WO BA\n“Ɛwom, wubetumi abɔ biribi a woanhyɛ da. Sɛ wobisa wo ho asɛm a, so ɛsɛ sɛ woka sɛ wo nuabarima anaa wo nuabea na ɔyɛe? Anaasɛ ɛsɛ sɛ woyɛ sɛ nea wunnim nea ɛyɛe a ɛbɔe? . . . Enti ɛmfa ho nea yɛbɛyɛ biara no, sɛ yedi atoro a, yɛsɛe yɛn asɛm koraa bere nyinaa, na ɛnsɛ sɛ yɛka asɛm bi mu nokware gyaw bi. Bible ka sɛ: ‘Ka nokware.’ Ɛka nso sɛ: “Munnnidi atoro nnkyerɛkyerɛ mo ho.” Yehowa ka nokware bere nyinaa, na ɔhwɛ kwan sɛ yɛn nso yɛbɛyɛ saa ara.—Efesofoɔ 4:25; Kolosefoɔ 3:9.”\nNwoma a yɛato din Suasua Ɔkyerɛkyerɛfo Kɛse No, emu nsɛm no bi nie.


Apocalipsis 10 MTDS - Adiyisɛm 10 AKCB\n1Afei mihuu ɔbɔfo hoɔdenfo foforo bi a ofi ɔsoro resian aba fam. Na ɔhyɛ omununkum mu a nyankontɔn bɔ ne ti. Na nʼanim te sɛ owia, na ne nan te sɛ ogya fadum. 2Na nhoma ketewaa bi kura no a wabue mu. Ɔde ne nan nifa sii po so na benkum no si asase so. 3Ɔde nne kɛse teɛɛ mu sɛnea gyata bobɔ mu. Ɔteɛɛ mu no, aprannaa ason kasae. 4Wɔkasae no, na mepɛ sɛ mekyerɛw. Nanso metee nne bi fii ɔsoro a ɛkae se, “Ma nsɛm a aprannaa ason no kaa no nka wo tirim. Nkyerɛw!”\n5Ɛhɔ ara ɔbɔfo a mihuu sɛ ogyina hɔ a ne nan baako si po so na baako si asase so no maa ne nsa nifa so kɔɔ soro, 6na ɔde Onyankopɔn a ɔte hɔ daa daa a ɔbɔɔ ɔsoro ne asase ne po ne nea ɛwɔ mu nyinaa no din kaa ntam. Ɔbɔfo no kae se, “Beresɛe biara nni hɔ. 7Na sɛ ɔbɔfo a ɔto so ason no hyɛn ne torobɛnto no a, ansa na Onyankopɔn bewie nʼahintasɛm mu nhyehyɛe no, sɛnea ɔka kyerɛɛ nʼasomfo a wɔyɛ adiyifo no.”\n8Afei nne a metee sɛ efi ɔsoro no kasa kyerɛɛ me bio se. “Kɔ na kogye nhoma a wɔabue mu a ɔbɔfo a ogyina po ne asase so no kitae no.”\n9Mekɔɔ ɔbɔfo no nkyɛn kɔka kyerɛɛ no se ɔmfa nhoma ketewa no mma me. Ɔka kyerɛɛ me se, “Gye na kɔwe. Ɛbɛkeka wɔ wo yam, nanso wʼanom de, ɛbɛyɛ dɛ te sɛ ɛwo.” 10Migyee nhoma ketewa no fii ne nsam wee, na ɛyɛɛ dɛ te sɛ ɛwo wɔ mʼanom. Nanso, memenee akyi no, ɛmaa me yam kaw me. 11Afei wɔka kyerɛɛ me se, “Kɔ so ka nea ɛbɛba kyerɛ aman bebree sofo, ɔkasahorow ne ahemfo nso.”\nAKCB : Adiyisɛm 10


Afɔrebɔ ho mmara (1-21)\nMmara baako na ɛwɔ hɔ ma Israelfo ne ahɔho a wɔabɛtena wɔn mu (15, 16)\nBɔne a wɔanhyɛ da; ɛho afɔre (22-29)\nBɔne a wɔhyɛ da yɛ; ɛho asotwe (30, 31)\nWokum obi a ɔsɛee Homeda (32-36)\nƐsɛ sɛ wɔnwene mmɛsa wɔ wɔn ntaade ano (37-41)\n15 Yehowa san ka kyerɛɛ Mose sɛ: 2 “Wo ne Israelfo nkasa, na ka kyerɛ wɔn sɛ, ‘Sɛ mudu asaase a mede ama mo sɛ monkɔtena so no so,+ 3 na mode nantwi anaa oguan bɔ afɔre a wɔde ogya hyew ma Yehowa a, sɛ ɛyɛ ɔhyew afɔre oo,+ bɔhyɛ titiriw ho afɔre oo, ayamye afɔre oo,+ afɔre a morebɔ no afahyɛ bere+ oo, sɛ mopɛ sɛ ɛyɛ huam* ma Yehowa a,+ 4 ɛsɛ sɛ nea ɔrebɛbɔ afɔre no de ngo hin* nkyem anan mu baako fra esiam muhumuhu+ efa nkyem du mu baako* na ɔde bɔ aduan afɔre nso ma Yehowa. 5 Afei nso, momfa nsã* hin nkyem anan mu baako mmɔ nsã afɔre nka ɔhyew afɔre anaa odwennini kumaa afɔre biara ho.+ 6 Na sɛ odwennini na mode reba a, momfa ngo hin nkyem abiɛsa mu baako mfra esiam muhumuhu efa nkyem du mu abien, na momfa mmɛbɔ aduan afɔre. 7 Na momfa nsã* hin nkyem abiɛsa mu baako mmɛbɔ nsã afɔre huamhuam* mma Yehowa. 8 “‘Nanso sɛ mode nantwinini rebɛbɔ ɔhyew afɔre+ anaa bɔhyɛ titiriw afɔre+ anaa asomdwoe afɔre ama Yehowa a,+ 9 momfa ngo hin fã mfra esiam muhumuhu efa nkyem du mu abiɛsa nka nantwinini no ho mmɛbɔ aduan afɔre.+ 10 Afei nso, momfa nsã* hin fã mmɛbɔ nsã afɔre,+ momfa mmɛbɔ afɔre huamhuam* a wɔde ogya hyew mma Yehowa. 11 Bere biara a mode nantwinini anaa odwennini anaa odwennini kumaa anaa apɔnkye bɛba no, saa na ɛsɛ sɛ moyɛ. 12 Mmoa dodow biara a mode bɛba abɛbɔ afɔre no, saa na monyɛ emu biara, sɛnea wɔn dodow te. 13 Obiara a wɔwoo no Israelni no, sɛ ɔrebɛbɔ afɔre huamhuam* a wɔde ogya hyew ama Yehowa a, saa na ɛsɛ sɛ ɔyɛ no. 14 “‘Sɛ ɔhɔho bi abɛsoɛ mo mu, anaa watena mo mu mo awo ntoatoaso pii mu, na ɔpɛ sɛ ɔbɔ afɔre huamhuam* a wɔde ogya hyew ma Yehowa a, sɛnea moyɛ no no, saa ara na ɔnyɛ no.+ 15 Ahyɛde baako na ɛwɔ hɔ ma asafo no ne ɔhɔho a wabɛtena mo mu no nyinaa. Ɛyɛ ahyɛde a mubedi so daa, mo awo ntoatoaso nyinaa mu. Ɔhɔho ne mo nyinaa bɛyɛ pɛ wɔ Yehowa anim.+ 16 Mmara baako ne atemmusɛm baako na ɛwɔ hɔ ma mo ne ɔhɔho a wabɛtena mo mu no nyinaa.’” 17 Yehowa toaa so ka kyerɛɛ Mose sɛ: 18 “Wo ne Israelfo nkasa, na ka kyerɛ wɔn sɛ, ‘Sɛ mudu asaase a mede mo rekɔ so no so, 19 na mudi asaase no so aduan* biara a,+ munyi ntoboa mma Yehowa. 20 Momfa esiam a efi mo aba a edi kan mu no nto paanoo a ɛte sɛ kawa mmeyi ntoboa.+ Sɛnea mode awiporowbea ntoboa ba no, saa ara na momfa eyi nso mmra. 21 Momfa esiam a efi mo aba a edi kan mu no bi nyɛ ntoboa mma Yehowa, mo awo ntoatoaso nyinaa mu. 22 “‘Na sɛ mudi mfomso, na moanni mmara a Yehowa de maa Mose yi nyinaa so, 23 kyerɛ sɛ, mmara a Yehowa nam Mose so de maa mo, a ɛyɛɛ adwuma fii da a Yehowa de maa mo, a ɛbɛkɔ so ayɛ adwuma akosi mo awo ntoatoaso so no, 24 na sɛ ɛnyɛ boapayɛ, na asafo no nnim ho hwee a, ɛnde asafo no nyinaa mfa nantwinini kumaa baako mmɛbɔ ɔhyew afɔre huamhuam* mma Yehowa, na wɔmfa ɛho aduan afɔre ne nsã afɔre nka ho sɛnea wɔyɛ no daa no,+ na wɔmfa apɔnkye ba baako nso mmɔ bɔne ho afɔre.+ 25 Na ɔsɔfo no mpata mma Israel asafo no nyinaa bɔne, na wɔde wɔn bɔne bɛkyɛ wɔn,+ efisɛ na ɛnyɛ boapayɛ. Afei nso, wɔbɔɔ afɔre a wɔde ogya hyew maa Yehowa, na wɔbɔɔ wɔn bɔne ho afɔre wɔ Yehowa anim esiane wɔn mfomso no nti. 26 Wɔde bɛkyɛ Israel asafo no nyinaa ne ahɔho a wɔabɛtena wɔn mu no, efisɛ ɛyɛ mfomso a ɔman no nyinaa dii. 27 “‘Sɛ onipa* bi anhyɛ da na ɔyɛ bɔne a, ɔmfa apɔnkyebere a wadi bɛyɛ afe mmɛbɔ bɔne ho afɔre.+ 28 Ɔsɔfo no mpata mma onipa* a wanhyɛ da a ɔyɛɛ bɔne wɔ Yehowa anim no. Ɔmpata mma ne bɔne no, na wɔde bɛkyɛ no.+ 29 Sɛ obi a wɔwoo no Israelni anaa ɔhɔho a wabɛtena wɔn mu no anhyɛ da na ɔyɛ bɔne a, mmara koro na ɛwɔ hɔ ma wɔn nyinaa.+ 30 “‘Nanso sɛ onipa* bi hyɛ da yɛ bɔne a,+ watwa Yehowa adapaa. Enti sɛ wɔwoo no Israelni oo, sɛ ɔyɛ ɔhɔho oo, wonkum* no mfi ne man mu. 31 Esiane sɛ saa onipa* no abu Yehowa asɛm animtiaa na wabu n’ahyɛde so nti, sɛnea ɛte biara munkum no.*+ Ɔno ara bɛsoa ne bɔne.’”+ 32 Bere a Israelfo no wɔ sare so no, wohuu ɔbarima bi sɛ ɔresesaw anyina Homeda.+ 33 Wɔn a wohui sɛ ɔresesaw anyina no de no baa Mose ne Aaron ne asafo no nyinaa anim. 34 Na wɔde no too dan mu,+ efisɛ na wɔnkyerɛɛ nea ɛsɛ sɛ wɔde yɛ no. 35 Na Yehowa ka kyerɛɛ Mose sɛ: “Sɛnea ɛte biara wonkum ɔbarima no;+ ɛsɛ sɛ asafo no nyinaa siw no abo wɔ asoɛe no akyi.”+ 36 Enti asafo no nyinaa de no kɔɔ asoɛe no akyi, na wosiw no abo kum no, sɛnea Yehowa ka kyerɛɛ Mose no. 37 Yehowa toaa so kaa asɛm yi kyerɛɛ Mose sɛ: 38 “Wo ne Israelfo nkasa, na ka kyerɛ wɔn sɛ, wɔne wɔn nkyirimma* nyinaa nnwene mmɛsa wɔ wɔn ntaade ano, na wɔmfa hama bruu nto mmɛsa no so.+ 39 ‘Monnwene mmɛsa no wɔ mo ntaade ano sɛnea ɛbɛyɛ a mubehu na akae mo Yehowa ahyɛde nyinaa na moadi so.+ Ɛnsɛ sɛ mudi mo ankasa koma ne mo aniwa akyi. Ɛno na mudi akyi a ɛmma munni me nokware no.*+ 40 Eyi bɛma moakae m’ahyɛde nyinaa na moadi so, na moayɛ kronkron ama mo Nyankopɔn.+ 41 Mene Yehowa mo Nyankopɔn, me na miyii mo fii Egypt asaase so sɛnea ɛbɛyɛ a mubehu sɛ mene mo Nyankopɔn.+ Mene Yehowa mo Nyankopɔn.’”+\n^ Anaa “ɛyɛ nea edwudwo koma; ɛyɛ nea ahomeka wom.”\n^ Hin baako yɛ lita 3.67. Hwɛ Nkh. B14.\n^ Anaa “a edwudwo koma; a ahomeka wom.”\n^ Anaa “muntwa no nkyene.”\n^ Kyerɛ sɛ, wodi akyi bɔ aguaman wɔ honhom fam, anaa wɔsom anyame foforo.


Забур 3 CARS - Nnwom 3 ASCB\nDawid dwom a ɔtoeɛ ɛberɛ a ɔredwane afiri ne babarima Absalom anim.\n1Ao Awurade, hwɛ sɛdeɛ mʼatamfoɔ dɔɔso fa!\nDodoɔ no ara na wɔsɔre tia me!\n2Bebree no ara ka fa me ho sɛ,\n“Onyankopɔn rennye no”.\n3Nanso, Ao Awurade, woyɛ akokyɛm a atwa me ho ahyia\nwohyɛ me animuonyam na wopagya me ti.\n4Meteam su frɛ Awurade,\nna ɔgye me so firi ne bepɔ kronkron no so.\nmenyane bio, ɛfiri sɛ Awurade kora me so.\n6Merensuro atamfoɔ mpem mpem a\n7Sɔre, Ao Awurade!\nGye me, Ao me Onyankopɔn!\nBobɔ mʼatamfoɔ nyinaa apantan;\nna tutu amumuyɛfoɔ se.\n8Awurade hɔ na ɔgyeɛ firi ba.\nMa wo nhyira mmra wo nkurɔfoɔ so.\nASCB : Nnwom 3


Забур 118 CARS - Nnwom 118 AKCB\n1Monna Awurade ase efisɛ oye,\n2Momma Israel nka se,\n“Nʼadɔe wɔ hɔ daa.”\n3Momma Aaronfi nka se,\n4Momma wɔn a wosuro Awurade nka se,\n5Mʼahohia mu, misu frɛɛ Awurade;\nogyee me so, na ɔma me dee me ho.\n6Awurade ne me boafo; enti merensuro.\nDɛn na onipa betumi ayɛ me?\n7Awurade ne me wɔ hɔ; ɔyɛ me boafo.\nMede nkonimdi bɛhwɛ mʼatamfo.\n8Eye sɛ yebehintaw wɔ Awurade mu,\nsen sɛ yɛde yɛn ho bɛto onipa so.\n9Eye sɛ yebehintaw Awurade mu,\nsen sɛ yɛde yɛn ho bɛto mmapɔmma so.\n10Amanaman no nyinaa twaa me ho hyiae,\nnanso Awurade din mu mitwitwaa wɔn gui.\n11Wotwaa me ho hyiaa wɔ baabiara,\nnanso Awurade din mu, mitwitwaa wɔn gui.\n12Wɔkyere guu me so sɛ nnowa,\nnanso wɔhyew ntɛm so sɛ nsɔe a ogya atɔ mu;\nAwurade din mu mitwitwaa wɔn gui.\n13Wosum me kɔɔ mʼakyi a anka mereyɛ ahwe ase,\nnanso Awurade boaa me.\n14Awurade yɛ mʼahoɔden ne me bammɔ;\nwayɛ me nkwagye.\n15Osebɔ ne nkonimdi\ngyigye wɔ atreneefo ntamadan mu se,\n“Awurade nsa nifa ayɛ nneɛma akɛse!\n16Wɔama Awurade nsa nifa so;\nAwurade nsa nifa ayɛ nneɛma akɛse!”\n17Merenwu, mmom mɛtena ase\nna mapae mu aka nea Awurade ayɛ.\n18Awurade atwe mʼaso dennen,\nnanso onyaa me mmaa owu ɛ.\n19Bue trenee apon ma me;\nna mɛhyɛn mu na mede aseda ama Awurade.\n20Awurade ponkɛse ni;\nɛhɔ na atreneefo bɛfa ahyɛn mu.\n21Mɛda wo ase, efisɛ wugyee me so;\nna woayɛ me nkwagye.\n22Ɔbo a adansifo no poe no,\n23Awurade na wayɛ eyi,\nna ɛyɛ nwonwa wɔ yɛn ani so.\n24Nnɛ yɛ da a Awurade ayɛ.\nMomma yɛn ani nnye na yenni ahurusi.\n25Awurade, gye yɛn nkwa;\nAwurade, ma yɛn nkonimdi.\n26Nhyira ne nea ɔnam Awurade din mu reba.\nYehyira wo fi Awurade fi.\n27Awurade yɛ Onyankopɔn,\nna wama ne hann ahyerɛn yɛn so.\nMomfa nnua mman nkura na yɛnto afɔrebɔ santen\nnkɔ afɔremuka no mmɛn ho.\n28Woyɛ me Nyankopɔn na meyi wo ayɛ;\nwone me Nyankopɔn na mɛma wo so.\n29Monna Awurade ase, efisɛ oye;\nAKCB : Nnwom 118


Wuhu Nea Enti a Ehia sɛ Yɛtete Afoforo? | Adesua\n“Akwankyerɛ pa na mede bɛma mo.”—MMEB. 4:2.\nNNWOM: 93, 96\nAdɛn nti na ɛsɛ sɛ yɛboa Bible asuafo ma wɔn ani gye ho sɛ wɔn ankasa besua Kyerɛwnsɛm no?\nYɛbɛyɛ dɛn aboa wɔn a wɔyɛ foforo ama wɔne afiewuranom ne afoforo abɔ nkɔmmɔ?\nAdɛn nti na ɛsɛ sɛ yɛyere yɛn ho tete anuanom ma wɔbɛhwɛ Onyankopɔn nguan?\n1, 2. Adɛn nti na ehia sɛ yɛtete afoforo ma wɔfata ma asɛyɛde wɔ asafo no mu?\nAHENNI ho asɛmpaka adwuma no ne adwuma titiriw a Yesu yɛe. Nanso, ogyee bere tetee ebinom ma wɔbɛyɛɛ ahwɛfo ne akyerɛkyerɛfo. (Mat. 10:5-7) Filipo nso, na ɔyɛ ɔsɛmpakafo a onni adagyew koraa. Nanso, ɔboaa ne mmabaa baanan no ma wotumi kyerɛkyerɛɛ nokware a ɛwɔ Kyerɛwnsɛm no mu yiye kyerɛɛ nkurɔfo. (Aso. 21:8, 9) Ehia sɛ yɛn nso yɛtete afoforo nnɛ. Adɛn ntia?\n2 Nnipa a wɔretie asɛmpa no wɔ wiase nyinaa no redɔɔso. Wɔn a wɔyɛ foforo na wonnya mmɔɔ asu no, ɛsɛ sɛ wohu nea enti a ehia sɛ wɔn ankasa gye bere sua Bible no. Ɛsɛ sɛ yɛboa wɔn ma wɔka asɛmpa no kyerɛ nkurɔfo na wɔkyerɛkyerɛ wɔn nokware no. Yɛn asafo ahorow mu nso, ɛsɛ sɛ yɛhyɛ anuanom mmarima nkuran ma wɔyere wɔn ho fata sɛnea ɛbɛyɛ a wɔbɛpaw wɔn sɛ asafo mu asomfo ne mpanyimfo. Kristofo a wɔn ho akokwaw betumi de “akwankyerɛ pa” ama wɔn a wɔyɛ foforo no ama wɔanya honhom fam nkɔso.—Mmeb. 4:2.\nBOA WƆN A WƆYƐ FOFORO MA WONHU SƐ BIBLE BETUMI AHYƐ WƆN DEN AMA WƆANYA NYANSA\n3, 4. (a) Asɛm bɛn na Paulo kae a ɛkyerɛ sɛ, sɛ yesua Kyerɛwnsɛm no a, ɛbɛma yɛatumi ayɛ asɛnka adwuma no yiye? (b) Dɛn na ɛsɛ sɛ yedi kan yɛ ansa na yɛaka akyerɛ yɛn Bible asuafo sɛ wɔn ankasa nsua Bible no?\n3 Adɛn nti na ɛho hia sɛ yɛn ankasa gye bere sua Kyerɛwnsɛm no? Yebenya mmuae no wɔ asɛm a ɔsomafo Paulo ka kyerɛɛ ne mfɛfo Kristofo a wɔwɔ Kolose no. Ɔkyerɛwee sɛ: “Yennyaee sɛ yɛbɛbɔ mpae ama mo, na yɛasrɛ sɛ [Onyankopɔn] pɛ ho nokware nimdeɛ nhyɛ mo ma wɔ nyansa ne honhom mu ntease nyinaa mu, na moanantew sɛnea ɛsɛ Yehowa na ɛsɔ n’ani koraa, bere a mokɔ so sow aba wɔ adwuma pa biara mu nya Onyankopɔn ho nokware nimdeɛ pii.” (Kol. 1:9, 10) Sɛ Kristofo a wɔwɔ Kolose no nya nokware nimdeɛ a ɛte saa a, na ɛbɛboa wɔn ama ‘wɔanantew sɛnea ɛsɛ Yehowa na ɛsɔ n’ani koraa.’ Ná ɛbɛma wɔakɔ so ‘asow aba wɔ adwuma pa biara mu,’ titiriw no, asɛmpaka adwuma no mu. Sɛ obi betumi asom Yehowa yiye a, ɛsɛ sɛ ogye bere sua Bible no daa. Wei yɛ biribi a ɛsɛ sɛ yɛboa yɛn Bible asuafo ma wɔte ase.\n4 Sɛ yɛn ankasa nim mfaso a ɛwɔ Bible a yebesua so a, ɛnna yebetumi aboa afoforo ama wɔn nso asua anya so mfaso. Enti, ehia sɛ yɛn ankasa gye bere sua Bible no daa. Wubetumi abisa wo ho sɛ: ‘Sɛ mekɔ asɛnka na ofiewura bi ka asɛm bi a ɛne Kyerɛwnsɛm no nhyia anaa obisa asɛm bi a ɛkyere adwene a, mitumi de Bible yi ano anaa? Yesu, Paulo, ne afoforo yɛɛ asɛnka adwuma no a wɔamma biribiara ammu wɔn abam. Sɛ mekenkan sɛnea wɔamma biribiara ammu wɔn abam no ho asɛm a, ɛyɛ a midwinnwen sɛnea mɛma ahyɛ me den ama makɔ so ayɛ Yehowa som adwuma no ho?’ Yɛn nyinaa hia nimdeɛ ne afotu a ɛwɔ Onyankopɔn Asɛm mu no. Sɛ yesua Bible no nya so mfaso, na yɛka sɛnea aboa yɛn no ho asɛm kyerɛ afoforo a, ɛbɛhyɛ wɔn nso nkuran ama wɔayere wɔn ho asua Kyerɛwnsɛm no.\n5. Wohwɛ a, dɛn na ebetumi aboa obi a wo ne no sua ade ama wagye bere asua Bible daa?\n5 Ebia wubebisa sɛ, ‘Mɛyɛ dɛn atete obi a me ne no sua ade ama wasua Bible daa?’ Ade baako ne sɛ, wubetumi akyerɛ no sɛnea obedi kan asua ade a mubesua no. Wubetumi aka akyerɛ no sɛ ɔnkenkan nkekaho a ɛwɔ Dɛn na Bible Kyerɛkyerɛ Ankasa? nhoma no mu, na ɔnkenkan kyerɛw nsɛm a wɔatwe adwene asi so no nyinaa. Boa no ma onni kan nsua nneɛma a yebesusuw ho wɔ asafo nhyiam ase no, sɛnea ɛbɛyɛ a obetumi ama mmuae. Hyɛ no nkuran ma ɔnkenkan Ɔwɛn-Aban ne Nyan! biara a ɛbɛba. Sɛ Watchtower Library anaa Ɔwɛn-Aban INTANƐT SO NHOMAKORABEA no bi wɔ ne kasa mu a, wubetumi aboa no ama wahu sɛnea ɔde bebua Bible ho nsɛm a afoforo bisa. Woboa wo Bible suani no saa a, ɛrenkyɛ koraa, n’ani begye Onyankopɔn Asɛm no a ɔno ankasa besua ho.\n6. (a) Wobɛyɛ dɛn aboa wo suani ama n’ani agye Bible ho wɔ ne komam? (b) Sɛ Bible suani bi nya Kyerɛwnsɛm no ho anigye paa a, dɛn na ɔbɛyɛ?\n6 Ɛnsɛ sɛ yɛhyɛ obi sɛ ɔnkenkan Bible anaa onsua. Mmom, ɛsɛ sɛ yɛde nnwinnade a Yehowa ahyehyɛde no de ama yɛn no boa yɛn suani no ma n’ani begye Bible sua ho. Bere rekɔ so no, ebia osuani a ɔwɔ koma pa no bɛte nka te sɛ odwontofo no. Odwontofo no too dwom sɛ: “Onyankopɔn a mɛbɛn no no ye ma me. Awurade Tumfoɔ Yehowa na mede no ayɛ me guankɔbea.” (Dw. 73:28) Bible suani a ɔte saa no asiesie ne koma na ɔpɛ sɛ ɔbɛn Yehowa. Enti Yehowa honhom bɛboa no.\nTETE WƆN A WƆYƐ FOFORO MA WƆNKA ASƐMPA NO NA WƆNKYERƐKYERƐ\n7. Ɔkwan bɛn na Yesu faa so tetee wɔn a na wɔka asɛmpa no? (Hwɛ mfonini a ɛwɔ adesua yi mfiase no.)\n7 Sɛ yɛkan Mateo ti 10 a, yehu akwankyerɛ a Yesu de maa n’asomafo 12 no. Wamfa n’asɛm no anwonnwan, na mmom ɔde akwankyerɛ pɔtee maa wɔn.  Bere a Yesu rekyerɛkyerɛ asomafo no sɛnea wobetumi aka asɛmpa no yiye no, wɔyɛɛ aso tiee no. Afei wɔkɔkaa asɛmpa no. Esiane sɛ asomafo no huu sɛnea Yesu kaa asɛmpa no nti, ankyɛ koraa na wotumi kyerɛkyerɛɛ nokware a ɛwɔ Kyerɛwnsɛm mu no mu yiye. (Mat. 11:1) Yebetumi atete yɛn Bible asuafo ama wɔabɛyɛ asɛmpakafo a wotumi kyerɛkyerɛ yiye. Momma yɛnhwɛ akwan mmienu a yebetumi afa so aboa wɔn.\n8, 9. (a) Sɛ Yesu kɔto obi wɔ asɛnka mu a, ɔkwan bɛn na na ɔfa so ne no bɔ nkɔmmɔ? (b) Dɛn na yɛbɛyɛ de aboa adawurubɔfo a wɔyɛ foforo ama wɔne nkurɔfo abɔ nkɔmmɔ sɛnea Yesu yɛe no?\n8 Wo ne nkurɔfo mmɔ nkɔmmɔ. Ná Yesu taa ka Ahenni no ho asɛm kyerɛ ankorankoro. Nhwɛso bi ni. Bere bi, ɔne ɔbea bi bɔɔ nkɔmmɔ wɔ Yakob abura no ho wɔ baabi a ɛbɛn Sikar kurow no. Nkɔmmɔ a wɔbɔe no kɔɔ yiye na ɛsow aba. (Yoh. 4:5-30) Ɔne towgyeni bi a wɔfrɛ no Mateo Lewi nso bɔɔ nkɔmmɔ. Nsɛmpa no nka saa nkɔmmɔ a wɔbɔe no ho asɛm pii. Nanso bere a Yesu kae sɛ Mateo mmedi n’akyi no, wampopo ne ti. Mateo too pon wɔ ne fie na ɔtoo nsa frɛɛ Yesu ne afoforo baa hɔ. Yesu ne wɔn bɔɔ nkɔmmɔ paa.—Mat. 9:9; Luka 5:27-39.\n9 Bere bi nso, ɛwom sɛ na Natanael nni Nasaretfo ho adwempa de, nanso Yesu ne no bɔɔ nkɔmmɔ sɛ n’adamfo. Nkɔmmɔ no kaa Natanael ma ɔsesaa n’adwene. Ɛwom sɛ na Yesu fi Nasaret de, nanso Natanael yɛɛ n’adwene sɛ obetie no. (Yoh. 1:46-51) Wei kyerɛ sɛ, ehia sɛ yɛtete adawurubɔfo a wɔyɛ foforo ma wohu sɛnea wɔbɛtɔ wɔn bo ase ne nkurɔfo abɔ nkɔmmɔ te sɛ nea wɔyɛ wɔn nnamfo.  Sɛ yɛtete wɔn a wɔyɛ foforo wɔ saa kwan yi so ma wɔkyerɛ nkurɔfo ho anigye na wɔne wɔn kasa yiye a, ɛbɛma komapafo ani agye asɛm a wɔka no ho. Ɛba saa a, wɔn a yɛatete wɔn no nso ani begye wɔ asɛnka mu.\n10-12. (a) Sɛ obi kyerɛ asɛmpa no ho anigye a, dɛn na na Yesu yɛ? (b) Ɔkwan bɛn so na yebetumi aboa adawurubɔfo a wɔyɛ foforo ama wɔatumi akyerɛkyerɛ nokware a ɛwɔ Bible mu no mu yiye akyerɛ nkurɔfo?\n10 Kyerɛ nkurɔfo ho anigye. Ná bere a Yesu de bɛka asɛmpa no sua. Nanso, sɛ nkurɔfo kyerɛ asɛmpa no ho anigye a, na onya bere ma wɔn. Ɛho nhwɛso ni. Yesu gyinaa ɔkorow mu kyerɛkyerɛɛ nnipadɔm bi, na ɔyɛɛ anwonwade. Ɔmaa Petro yii mpataa pii saa da no, na ɔka kyerɛɛ Petro sɛ: “Efi saa bere yi rekɔ no wubeyi nnipa.” Asɛm a Yesu kae ne nea ɔyɛe no, dɛn na efii mu bae? Petro ne wɔn a wɔka ne ho no ‘san de akorow no baa asase so, na wogyaw biribiara hɔ dii Yesu akyi.’—Luka 5:1-11.\n11 Ná Nikodemo yɛ Sanhedrin no muni. N’ani gyee Yesu nkyerɛkyerɛ ho. Ná ɔpɛ sɛ otie pii, nanso na osuro sɛ, sɛ ɔne Yesu kasa wɔ baguam a, nkurɔfo bɛka ho asɛm. Enti Nikodemo kɔɔ Yesu nkyɛn anadwo bere a na dɔm nni hɔ. Esiane sɛ na Yesu wɔ nnipa ho adagyew nti onyaa bere maa no. (Yoh. 3:1, 2) Dɛn na yebetumi asua afi saa nsɛm no mu? Ɛne sɛ, Onyankopɔn Ba no gyee bere boaa ankorankoro maa wɔn gyidi yɛɛ den. Yɛn nso ɛ? Munnye nni sɛ ɛsɛ sɛ yɛyere yɛn ho yɛ sankɔhwɛ na yɛbɔ mmɔden ne wɔn a wɔkyerɛ asɛm no ho anigye sua Bible no anaa?\n12 Sɛ yɛne adawurubɔfo a wɔyɛ foforo kɔ asɛnka a, wɔn ho betumi akokwaw ama wɔakyerɛkyerɛ nokware a ɛwɔ Bible mu no. Yebetumi aboa wɔn ama sɛ obi kyerɛ asɛm no ho anigye ketewaa bi mpo a, wɔde wɔn ani adi akyi. Sɛ yɛrekɔyɛ sankɔhwɛ anaa Bible adesua a, yebetumi ama adawurubɔfo a wɔyɛ foforo no bi aka yɛn ho. Yɛtete wɔn saa na yɛhyɛ wɔn nkuran a, ɛbɛboa wɔn. Afei sɛ nkurɔfo kyerɛ asɛm no ho anigye a, wobedi akyi na wɔn ankasa ne wɔn akosua Bible. Wobehu sɛ, ɛnsɛ sɛ wɔpa abaw ntɛm, na mmom ɛsɛ sɛ wonya ntoboase wɔ asɛnka mu.—Gal. 5:22; hwɛ adaka a wɔato din, “ Wampa Abaw” no.\nTETE WƆN A WƆYƐ FOFORO MA WƆMMOA WƆN MFƐFO GYIDIFO\n13, 14. (a) Bible ka ebinom a wɔde nneɛma bɔɔ afɔre maa afoforo ho asɛm. Nea wɔyɛe no ka wo sɛn? (b) Akwampa bɛn na wubetumi afa so atete adawurubɔfo a wɔyɛ foforo ne mmofra ama wɔadɔ wɔn nuanom?\n13 Bible ma yehu sɛ yɛwɔ hokwan sɛ yɛda “onuadɔ” adi na yɛsonsom yɛn ho. (Kenkan 1 Petro 1:22; Luka 22:24-27.) Onyankopɔn Ba no de nea ɔwɔ nyinaa bɔɔ afɔre de som afoforo. Ɔde ne nkwa mpo kaa ho. (Mat. 20:28) Dorka nso, “ná nnwuma pa ne adɔe ayɛ no ma.” (Aso. 9:36, 39) Onuawa bi a na ɔwɔ Roma a ne din de Maria nso ‘yɛɛ adwumaden’ boaa asafo no mufo. (Rom. 16:6) Yɛbɛyɛ dɛn aboa wɔn a wɔyɛ foforo ama wɔahu sɛ ɛho hia sɛ wɔboa wɔn nuanom?\nTete wɔn a wɔyɛ foforo ma wɔnna ɔdɔ adi nkyerɛ wɔn mfɛfo gyidifo (Hwɛ nkyekyɛm 13, 14)\n14 Adansefo a wɔn ho akokwaw betumi ato nsa afrɛ wɔn a wɔyɛ foforo ama wɔne wɔn akɔsrasra wɔn a wɔyare, ne wɔn a wɔn mfe akɔ anim. Sɛ ɛfata a, awofo betumi ne wɔn mma akɔ nsrahwɛ a ɛte saa. Asafo mu mpanyimfo betumi ne afoforo abom ahwɛ sɛ yɛn nuanom a wɔn mfe akɔ anim a wɔda yɛn koma so no wɔ nnuan pa a wodi. Wɔn afie nso, wobetumi ahwɛ ama wɔasiesie no kama. Sɛ ɛba saa a, mmofra ne wɔn a wɔyɛ foforo besua sɛnea wɔyɛ nnwuma pa ma afoforo. Ná asafo mu panyin bi kɔ asɛnka wɔ nkuraase a, ɔde bere kakra kɔsrasra Adansefo a wɔwɔ hɔ hwɛ sɛnea wɔn ho te. Aberante bi a na ɔtaa ne ɔpanyin no kɔ nsrahwɛ no behui sɛ, ehia sɛ yɛma asafo no mufo nyinaa hu sɛ yɛdɔ wɔn.—Rom. 12:10.\n15. Adɛn nti na ehia sɛ asafo mu mpanyimfo ma mmarima a wɔwɔ asafo no mu nkɔso ho hia wɔn?\n15 Mmarima na Yehowa ma wɔkyerɛkyerɛ wɔ asafo no mu. Enti ehia sɛ wɔbɔ wɔn ho mmɔden wɔ ɔkasa mu. Woyɛ ɔpanyin a, wubetumi ama asafo mu somfo bi abobɔ ɔkasa a ɔbɛma so akyerɛ wo? Sɛ woboa no a, obetumi atu mpɔn na wakyerɛkyerɛ Onyankopɔn Asɛm mu yiye.—Neh. 8:8. \n16, 17. (a) Dɛn na Paulo yɛ de kyerɛe sɛ Timoteo nkɔso ho hia no? (b) Dɛn na asafo mu mpanyimfo bɛyɛ de atete anuanom mmarima yiye ama wɔabɛyɛ ahwɛfo wɔ asafo no mu daakye?\n16 Yehia ahwɛfo pii wɔ Kristofo asafo no mu, enti ehia sɛ yɛkɔ so tete wɔn a daakye wɔbɛyɛ saa adwuma no. Paulo ma yehu ɔkwan a yɛbɛfa so atete anuanom. Ɔka kyerɛɛ Timoteo sɛ: “Me ba, kɔ so nya tumi wɔ adom a ɛwɔ Kristo Yesu mu no mu, na nea wote fii m’anom, a nnipa pii adi ho adanse no, ɛno na fa hyɛ nnipa anokwafo nsa na ama wɔn nso wɔafata sɛ wɔkyerɛkyerɛ afoforo.” (2 Tim. 2:1, 2) Timoteo ne ɔsomafo Paulo a na ɔyɛ asafo mu panyin no yɛɛ adwuma, na osuaa nneɛma pii fii ne hɔ. Afei Timoteo de nea osua fii Paulo hɔ no yɛɛ adwuma wɔ asɛnka ne ɔsom adwuma no afã foforo mu.—2 Tim. 3:10-12.\n17 Paulo ammu n’ani angu ntetee a na ɛsɛ sɛ ɔde ma Timoteo no so. Ɔne aberante Timoteo tutuu akwan. (Aso. 16:1-5) Asafo mu mpanyimfo betumi asuasua nea Paulo yɛe no. Sɛ ɛbɛyɛ yiye a, wobetumi ne asafo mu asomfo a wɔfata akɔsrasra wɔn nuanom. Asafo mu mpanyimfo yɛ saa a, wɔboa asafo mu asomfo no ma wohu sɛnea Kristofo asafo mu mpanyimfo kyerɛkyerɛ, wɔda gyidi, abotare, ne ɔdɔ adi. Sɛ wɔfa saa kwan yi so a, ɛboa ma wɔtete ahwɛfo a daakye wɔbɛhwɛ “Onyankopɔn nguankuw” no.—1 Pet. 5:2.\nEHIA SƐ YƐTETE AFOFORO\n18. Afoforo a yɛbɛtete wɔn wɔ Yehowa som mu no, adɛn nti na ɛsɛ sɛ ɛho hia yɛn?\n18 Nnipa pii reba asafo no mu abɛsom Yehowa. Enti, ehia sɛ yɛtete wɔn ma wotumi yɛ asɛnka adwuma no yiye. Afei nso, ɛsɛ sɛ anuanom mmarima hwɛ ma wɔtoto nneɛma yiye wɔ asafo no mu. Akwan a Yesu ne Paulo faa so de ntetee mae no, mfaso da so ara wɔ so. Yehowa pɛ sɛ yɛtete n’asomfo a wɔwɔ hɔ nnɛ ma wotumi yɛ wɔn som adwuma yiye. Onyankopɔn ma yenya hokwan de boa wɔn a wɔn ho nkokwawee pii no ma wotumi hwɛ toto nneɛma yiye wɔ asafo no mu. Bere a wiase yi mu asetena ayɛ bisibasaa no, yɛanya hokwan pii a yɛde bɛka asɛmpa no akyerɛ nkurɔfo. Enti ɛho abehia sɛ yɛde ntetee a ɛte saa ma, na ɛsɛ sɛ yɛyɛ no ntɛm.\n19. Sɛ woyere wo ho tete afoforo wɔ Yehowa som mu a, adɛn nti na ɛsɛ sɛ wunya ahotoso sɛ ebewie yiye?\n19 Nokwasɛm ne sɛ, egye bere ne mmɔdenbɔ na ama yɛatumi atete afoforo. Nanso, Yehowa ne ne Dɔba no bɛboa yɛn, na wɔbɛma yɛn nyansa a ɛbɛma yɛatumi atete afoforo. Sɛ yehu sɛ wɔn a yɛboaa wɔn no ‘reyɛ adwumaden na wɔreyere wɔn ho’ a, yɛn ani begye. (1 Tim. 4:10) Momma yɛn ankasa nso nkɔ so nnya nkɔso wɔ honhom fam mfa nyɛ Yehowa som adwuma no.\n^  (nkyekyɛm 7) Akwankyerɛ a Yesu de mae no bi ni: (1) Ɔkyerɛɛ wɔn asɛm pɔtee a ɛsɛ sɛ wɔka. (2) Ɔka kyerɛɛ wɔn sɛ, wɔmma wɔn ani nsɔ nneɛma a Onyankopɔn bɛma wɔn nsa aka no. (3) Ɛnsɛ sɛ wɔne afiewuranom gye akyinnye. (4) Sɛ wohyia ɔsɔretia a, wɔmfa wɔn ho nto Onyankopɔn so. (5) Ɛnsɛ sɛ wɔbɔ hu.\n^  (nkyekyɛm 9) Akwankyerɛ pa a ebetumi ama yɛne nkurɔfo abɔ nkɔmmɔ wɔ asɛnka mu wɔ Nya Teokrase Ɔsom Sukuu Adesua So Mfaso nhoma no, kr. 62-64.\n^  (nkyekyɛm 15) Nya Teokrase Ɔsom Sukuu Adesua So Mfaso nhoma no kr. 52-61 ma yehu su ahorow bi a ɛboa yɛn ma yetumi ma baguam kasa a etu mpɔn.\nSɛ adawurubɔfo a wɔyɛ foforo reka Ahenni ho asɛmpa no a, ɛtɔ mmere bi a, ɛsɛ sɛ wonya abotare. Onua bi a ɔwɔ Ghana maa aberante bi nhoma. Ɛno akyi no, nnawɔtwe pii twaam a na onhu aberante no bio. Ɔdansefo no kɔɔ aberante no nkyɛn mpɛn pii ansa na ɔrenya no ne no abɔ nkɔmmɔ. Nanso, ɔhyɛɛ ase araa na aberante no yɛe sɛ obetwa nkɔmmɔ no so. Onua no ka kyerɛɛ aberante no sɛ ɔpɛ sɛ ɔkyerɛ no sɛnea yesua Bible, na ɔpenee so. Efi saa da no, aberante no anguan Yehowa Adansefo bio. Abosome bi akyi no, aberante no bɔɔ asu wɔ nhyiam bi ase.


“Asɛm A Wɔka Ne Bere Mu, Eye Dɛn Ara!”\nƆwɛn-Aban—Nea Adesua Nsɛm Wom | January 1, 2006\nKENKAN WƆ Albanian Arabic Bicol Bulgarian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Ga Georgian German Greek Hiligaynon Hungarian Igbo Indonesian Italian Japanese Korean Latvian Lithuanian Macedonian Malagasy Malayalam Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Sesotho (Lesotho) Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Tswana Turkish Twi Ukrainian Urdu Vietnamese\nWƆ DA koro nhyiam bi a Yehowa Adansefo yɛe ase no, bere a na Kim rebɔ mmɔden atie asɛm no yiye na ɔreyɛ kyerɛwtohɔ no, bere koro no ara no, na ɔrebɔ mmɔden ahwɛ ma ne babea a wanya mfe abien ne fã no atra ase komm. Bere a dwumadi no baa awiei no, Kristoni bea bi a na ɔne Kim nyinaa te faako no fi komam kamfoo Kim ne ne kunu wɔ ɔkwan a wɔfaa so hwɛɛ wɔn babea no bere a na dwumadi no rekɔ so no ho. Kim ani gyee saa nkamfo no ho araa ma mfe pii a atwam nyinaa akyi no, ɛnnɛ ɔka sɛ: “Sɛ mete nka sɛ mabrɛ wɔ nhyiam ase a, misusuw nea saa onuawa no kae no ho. N’asɛm a ɛhyɛ nkuran no da so ara ka me ma mekɔ so tete yɛn babea no.” Ɛyɛ ampa sɛ asɛm a wɔka no ne bere mu tumi hyɛ obi nkuran. Bible ka sɛ: “Asɛm a wɔka ne bere mu, eye dɛn ara!”—Mmebusɛm 15:23.\nNanso, ebia ɛyɛ den ma yɛn mu binom sɛ yɛbɛkamfo afoforo. Ɛtɔ mmere bi a, nim a yenim sɛ yɛtɔ sin wɔ nneɛma bi mu no ma ɛyɛ den sɛ yɛbɛkamfo afoforo. Kristoni bi ka sɛ: “Wɔ me fam no, ɛte sɛ nea migyina baabi a ɛhɔ yɛ mmerɛw. Dodow a mekamfo afoforo no, dodow no ara na mete nka sɛ me so nni mfaso.” Nneɛma bi te sɛ fɛre, ahotoso a obi nni, anaa suro a osuro sɛ wobegye n’ano asi bɔne no nso betumi ama ayɛ den ama no sɛ ɔbɛkamfo afoforo. Bio nso, sɛ bere a yɛrenyin no, wɔankamfo yɛn a, ebetumi ayɛ dɛn ama yɛn sɛ yɛbɛkamfo afoforo.\nNanso, nim a yenim sɛ nkamfo betumi ayɛ ade pa ama nea ɔde ma ne nea wɔde ma no no nyinaa no betumi aka yɛn ma yɛayɛ nea yebetumi biara de akamfo afoforo wɔ bere a ɛfata mu. (Mmebusɛm 3:27) Ɛnde, mfaso bɛn na ɛwɔ nkamfo a wɔde ma so? Momma yensusuw emu bi ho tiawa nhwɛ.\nMfaso a Ɛwɔ So\nNkamfo a ɛfata betumi ama nea yɛkamfo no no anya ahotoso. Elaine a ɔyɛ Kristoni ɔbaa warefo no ka sɛ: “Sɛ nkurɔfo kamfo me a, ɛma mete nka sɛ wɔwɔ me mu ahotoso, na wogye me di.” Yiw, sɛ yɛkamfo obi a onni ahotoso a, ebetumi ama wanya akokoduru de adi akwanside ahorow ho dwuma na ama wanya anigye. Mmerante ne mmabaa titiriw na sɛ wɔde nkamfo a ɛfata wɔn ma wɔn a, ɛso ba wɔn mfaso. Ababaawa bi onyaa adwene a ɛmfata wɔ nea otumi yɛ ho maa n’abam bui no kae sɛ: “Mebɔ mmɔden bere nyinaa sɛ mɛsɔ Yehowa ani, nanso ɛtɔ mmere bi a, nea meyɛ nyinaa akyi no, mete nka sɛ ɛnsɔ ani. Sɛ obi kamfo me a, ɛma m’ani gye paa.” Nokwarem no, Bible mu bɛ yi yɛ ampa sɛ: “Asɛm a wɔka a ɛfata te sɛ sika aduaba wɔ dwetɛ kyerɛnkyɛ mu.”—Mmebusɛm 25:11.\nNkamfo betumi akanyan obi na ahyɛ no nkuran: Bere nyinaa somfo bi ka sɛ: “Nkamfo hyɛ me nkuran ma meyere me ho yɛ adwuma na ɛma meyɛ me som adwuma yiye.” Ɛna bi a ɔwɔ mma baanu hyɛɛ no nsow sɛ, sɛ asafo no mufo kamfo ne mma wɔ mmuae a wɔma wɔ asafo nhyiam ase ho a, wonya ɔpɛ sɛ wɔbɛma mmuae pii. Yiw, ebetumi akanyan mmofra ma wɔakɔ so abɔ wɔn bra sɛ Kristofo. Nokwarem no, ɛsɛ sɛ yɛn nyinaa nya awerɛhyem sɛ wobu yɛn na yɛsom bo. Wiase a ɔhaw ahyɛ mu ma yi betumi ama yɛabrɛ na yɛn abam abu. Kristofo asafo mu panyin bi ka sɛ, “Sɛ ɛtɔ mmere bi na m’abam bu a, nkamfo a minya no te sɛ nea wɔabua me mpaebɔ ara pɛ.” Saa ara nso na Elaine ka sɛ, “Ɛtɔ mmere bi a mete nka sɛ Yehowa nam nkamfo a afoforo de ma me so ma mihu sɛ ogye me tom.”\nSɛ wɔkamfo yɛn a, ɛma yɛte nka sɛ yɛwɔ adɔfo. Sɛ yefi komam kamfo afoforo a, ɛkyerɛ sɛ yedwen wɔn ho na ɛma yɛne wɔn bɛyɛ nnamfo, ɛma wonya yɛn mu ahotoso, na ɛma wohu sɛ wɔsom bo ma yɛn. Ɛyɛ adanse a ɛkyerɛ sɛ yɛdɔ yɛn mfɛfo Kristofo ampa na wɔsom bo ma yɛn. Ɛna bi a wɔfrɛ no Josie ka sɛ: “Bere bi a atwam no, na ɛsɛ sɛ migyina nokware no akyi wɔ abusua a ɛsono ɔsom a obiara wom mu. Saa bere no, nkamfo a ankorankoro a wɔn ho akokwaw wɔ honhom fam de maa me no hyɛɛ me bo a na masi sɛ merempa abaw no mu den.” Nokwarem no, “yɛyɛ yɛn ho yɛn ho akwaa.”—Efesofo 4:25.\nYɛkamfo afoforo a, ɛma yehu nneɛma pa wɔ wɔn mu. Yɛhwɛ nneɛma pa a afoforo yɛ no, na ɛnyɛ wɔn mmerɛwyɛ. Kristofo asafo mu panyin bi ka sɛ, “Sɛ yɛma yɛn ani sɔ nea afoforo yɛ a, ɛbɛboa yɛn ma yɛakɔ so akamfo afoforo.” Sɛ yɛma sɛnea Yehowa ne ne Ba no fi ayamye mu ka yɛn nnipa a yɛtɔ sin ho asɛmpa no tra yɛn adwenem a, ɛbɛka yɛn ma yɛn nso yɛafi ayamye mu ayɛ saa ara.—Mateo 25:21-23; 1 Korintofo 4:5.\nWɔn a Wɔfata Nkamfo\nEsiane sɛ Yehowa Nyankopɔn ne Ɔbɔadeɛ nti, ɔno ne obi a ɔfata paa sɛ yɛkamfo no. (Adiyisɛm 4:11) Ɛwom sɛ Yehowa nhia yɛn nkamfo na ama wanya ahotoso anaa akanyan no ama wayɛ biribi de, nanso sɛ yɛkamfo no wɔ ne kɛseyɛ ne n’ayamye ho a, ɔbɛn yɛn na yɛne no nya abusuabɔ. Sɛ yɛkamfo Onyankopɔn nso a ɛmma yɛmmfa nea yetumi yɛ nhoahoa yɛn ho, na ɛma yebu nea yetumi yɛ no sɛ efi Yehowa. (Yeremia 9:23, 24) Yehowa ama nnipa a wɔfata nyinaa anya anidaso sɛ wɔbɛtra ase daa, na ɛno nso yɛ ade foforo nti a ɛsɛ sɛ ɛka yɛn ma yɛkamfo no. (Adiyisɛm 21:3, 4) Ná ɛyɛ Ɔhene Dawid a ɔtraa ase tete no anigye sɛ ‘obeyi Nyankopɔn din ayɛ’ na ‘ɔde aseda akamfo no.’ (Dwom 69:30) Ɛmmra sɛ yɛn nso yebenya ɔpɛ a ɛte saa ara.\nYɛn mfɛfo asomfo fata sɛ yɛkamfo wɔn sɛnea ɛsɛ. Sɛ yɛkamfo wɔn a, yɛyɛ saa de di Onyankopɔn ahyɛde a ɛka sɛ “yensusuw yɛn ho yɛn ho, nkanyan yɛn ho yɛn ho nkɔ ɔdɔ ne nnwuma pa mu” no so. (Hebrifo 10:24) Nea ɔyɛɛ eyi ho nhwɛso pa ne ɔsomafo Paulo. Ɔkyerɛw kɔmaa asafo a ɛwɔ Roma no sɛ: “Nea edi kan koraa no, menam Yesu Kristo so da me Nyankopɔn ase wɔ mo nyinaa ho, efisɛ wɔka mo gyidi ho asɛm wɔ wiase mmaa nyinaa.” (Romafo 1:8) Saa ara nso na ɔsomafo Yohane kamfoo ne yɔnko Kristoni Gaio wɔ nhwɛso pa a ɔyɛe de “nantew nokware no mu no” ho.—3 Yohane 1-4.\nƐnnɛ, sɛ yɔnko Kristoni bi yɛ nhwɛso pa wɔ Kristo nipasu a ɔda no adi mu, ɔyɛ ne dwumadi yiye wɔ asafo nhyiam ase, anaa ɔma mmuae a ɛka koma wɔ asafo nhyiam ase a, ɛyɛ hokwan a ɛfata a yenya sɛ yɛde bɛkamfo onipa a ɔte saa no. Anaasɛ sɛ abofra bi bɔ mmɔden bue kyerɛw nsɛm wɔ asafo nhyiam ase a, yebetumi akamfo no. Elaine a yɛadi kan aka ne ho asɛm no ka sɛ: “Obiara wɔ ne dom akyɛde. Sɛ yɛhyɛ nea obi yɛ nsow a, yɛkyerɛ anisɔ wɔ ɔdom akyɛde a egu ahorow a ɛwɔ Onyankopɔn nkurɔfo mu no ho.”\nYɛn Abusuafo a Yɛbɛkamfo Wɔn\nYɛn ankasa abusua mufo a yɛbɛkamfo wɔn no nso ɛ? Egye mmɔdenbɔ, ɔdɔ ne bere a okunu ne ɔyere nya ma wɔn abusua na ama wɔatumi aboa wɔn wɔ honhom fam, honam fam, ne nkate fam. Akyinnye biara nni ho sɛ ɛfata sɛ okunu ne ɔyere kamfo wɔn ho wɔn ho, na mmofra nso kamfo wɔn awofo. (Efesofo 5:33) Sɛ nhwɛso no, Onyankopɔn Asɛm ka fa ɔyere pa ho sɛ: “Ne mmabanin sɔre, na wɔfrɛ no nhyira, ne kunu nso, oyi no ayɛ.”—Mmebusɛm 31:10, 28.\nMmofra nso fata nkamfo. Nanso awerɛhosɛm ne sɛ, awofo binom wɔ hɔ a sɛ wɔpɛ sɛ wɔn mma yɛ biribi ma wɔn a wɔka no ntɛm, nanso wɔntaa nkamfo wɔn wɔ mmɔden a wɔbɔ yɛ osetie ne asoɔmmerɛw no ho. (Luka 3:22) Sɛ abofra sua na wɔkamfo no a, ɛma ɔte nka sɛ ne so wɔ mfaso na ɔwɔ ahobammɔ paa.\nƐyɛ ampa sɛ egye mmɔdenbɔ na ama yɛakamfo afoforo de, nanso sɛ yɛyɛ saa a ɛma yenya mfaso pii. Nokwarem no, dodow a yɛbɔ mmɔden kamfo wɔn a wɔfata nkamfo no, dodow no ara na yebenya anigye pii.—Asomafo Nnwuma 20:35.\nFa Adwempa Kamfo Afoforo na Fa Adwempa Gye Nkamfo\nNkamfo a wɔde ma ebinom betumi ayɛ sɔhwɛ ama wɔn. (Mmebusɛm 27:21) Sɛ nhwɛso no, ebetumi ama obi a ɔda ahantan adi ate nka sɛ ɔkorɔn sen afoforo. (Mmebusɛm 16:18) Enti, ehia sɛ yɛyɛ ahwɛyiye. Ɔsomafo Paulo de afotu a mfaso wɔ so yi mae sɛ: ‘Meka kyerɛ mo mu biara sɛ ommmu ne ho nntra nea ɛsɛ; na mmom ɔnnwene nnya anidahɔ adwene, sɛnea Nyankopɔn asusuw gyidi akyekyɛ ama obiara no.’ (Romafo 12:3) Nea ɛbɛyɛ na yɛaboa afoforo na amma wɔammu wɔn ho antra so no, ɛbɛyɛ papa sɛ yɛrenkamfo wɔn sɛ wɔyɛ nkurɔfo a wɔaben anaa wɔn ho yɛ fɛ. Mmom no, ɛsɛ sɛ yɛkamfo afoforo wɔ nnwuma pa a wɔyɛ ho.\nSɛ yɛde adwempa kamfo afoforo na yɛde adwempa gye nkamfo a, ɛso betumi aba yɛn mfaso. Ebetumi aka yɛn ma yɛde adepa biara a yɛayɛ ho anuonyam ama Yehowa. Nkamfo betumi ahyɛ yɛn nkuran nso ama yɛakɔ so abɔ bra pa.\nNkamfo a efi komam na ɛfata wɔn a yɛde ma wɔn yiye no yɛ akyɛde a yɛn nyinaa betumi de ama. Sɛ yesusuw ho yiye de ma obi a, ebetumi aboa onii no koraa a yɛn adwene mma so saa.\n[Adaka/Mfonini wɔ kratafa 18]\nKrataa Bi a Ɛkaa Ne Koma\nƆhwɛfo kwantufo bi kae da bi a na awɔw wom paa a ɔne ne yere fii asɛnka baa fie no yiye. Ɔka sɛ: “Na awɔw de me yere, na na n’abam abu, na ɔka kyerɛɛ me sɛ ɔte nka sɛ ontumi ntoa so nyɛ adwuma no. Me yere kae sɛ, ‘Ɛbɛyɛ papa sɛ yɛbɛtra asafo biako mu ayɛ bere nyinaa som adwuma no, na yɛatra faako ayɛ yɛn Bible adesua ahorow.’ Mansi gyinae biara wɔ asɛm no ho ansa, mekae sɛ yɛbɛtoa adwuma no so ama dapɛn no akɔ n’awiei na yɛahwɛ sɛnea ɔbɛte nka. Sɛ ɔda so ara te nka denneennen sɛ obegyae adwuma no a, mɛpene so. Saa da no ara, yɛfaa posɔfese na yenyaa krataa bi fii baa dwumadibea a na wɔakyerɛw abrɛ me yere ankasa. Wɔkamfoo no wɔ mmɔden a ɔrebɔ wɔ asɛnka adwuma no mu ne ne boasetɔ ho wɔ krataa no mu. Wɔkaa sɛnea ebetumi ayɛ den sɛ ɔbɛda mpa foforo so dapɛn biara no nso ho asɛm wom. Nkamfo no kaa ne koma araa ma wanka bio da sɛ obegyae akwantu adwuma no. Nokwasɛm ni, wahyɛ me nkuran mpɛn pii sɛ menkɔ so nyɛ adwuma no bere a metee nka sɛ mepɛ sɛ migyae no.” Saa awarefo yi kɔɔ so yɛɛ akwantu adwuma no bɛyɛ mfe 40.\nHenanom na wɔwɔ w’asafo mu a wɔfata nkamfo?\nSɛ yefi ɔdɔ mu nya mmofra ho adagyew na yɛkamfo wɔn a, esi wɔn yiye\nShare Share “Asɛm A Wɔka Ne Bere Mu, Eye Dɛn Ara!”\nw06 1/1 kr. 16-19\nBɔne Abunkam Papa So\nSɛnea Papa Bedi Bɔne So Nkonim\nMmofra Baawɔtwe A Metetee Wɔn Wɔ Yehowa Kwan So Mu Haw Ne Anigye\nWɔmaa Wɔn Awofo Koma Tɔɔ Wɔn Yam\nSo Onyankopɔn Mu Ahotoso A Wowɔ Mu Yɛ Den Yiye?\nSɛ Yɛhwehwɛ Trenee a, Ɛbɛbɔ Yɛn Ho Ban\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM January 1, 2006\nShare Share ƆWƐN-ABAN—NEA ADESUA NSƐM WOM January 1, 2006\nƆWƐN-ABAN—NEA ADESUA NSƐM WOM January 1, 2006


Yohane Adiyisɛm 3 NA-TWI - Sardi asafo no nhoma - “Kyerɛw - Bible Gateway\nYohane Adiyisɛm 2Yohane Adiyisɛm 4\nYohane Adiyisɛm 3 Nkwa Asem (NA-TWI)\n3 “Kyerɛw krataa kɔma asafo a ɛwɔ Sardi no se: “Eyi ne asɛm a efi obi a ɔwɔ Onyankopɔn ahohom ason ne nsoromma ason no nkyɛn. Minim nea woreyɛ. “Minim sɛ woagye din sɛ wote ase nanso woawu. 2 Enti nyan na kanyan nea aka wo nkyɛn no na anwu koraa. Efisɛ, mahu sɛ nea woayɛ no nya nnii mu wɔ Onyankopɔn anim. 3 Kae nea wɔkyerɛɛ wo no ne sɛnea wotee no. Di so na twe wo ho fi wo bɔne ho. Sɛ woankanyan wo ho a, mɛba wo so sɛ ɔkorɔmfo, na worenhu bere ko a mɛba.